url: =Good Friday Eve Thupuak (Unau Lii-te’ Taangthu) ~ Pu Zokhai :: ZOMI DAILY\nposted on 25 March 2016 at 10:20 pm UTC+9:30 Lomkholna: Article, Zokhai\nUnau Lii-te’ Taangthu: Leitung mihing khempeuh’ ading-in neihding-a akisam athupipenpen unau lii om-a, a-upen Pilna, anihna Kivakna, athumna Siamna leh nautumpen Thutheihna ahihi.\nPilna (Wisdom): Vaantung leh leitung akipiansak ciil-a kipan-in Pasian-in Pilna-tawh piangsak (Paunaak 8: 22-31)-a, TOPA mahmah kihtaakna-in Pilna kipatna (Paunaak 9:10., Late 111:10) ahihi. Pilna-pen lungsimkha (psyche or soul) lamsang hi-a, vaangliatna leh thahaatna tumdang mahmah anei Pasian’ kiang pan-in leh tuabang vaangliatna leh thahaatna namte-mah anei Dawimaangpa’ kiang pan-in hongpai theibek ahihi. Pasian’ kiang pan-a hongpai pilna-pen itna (love), thumaanthutak (truth) leh sahkhua thutanna (social justice)-tawh kizuui thukhualna, thumuhna leh thumuhkholhna cihte-tawh nungta-in kalsuan den-hi.\nAlangkhat-ah, thukhual-tawh akisuun zialehtong, thumuhna leh thumuhkholhna tengmah nei-in nuntaak kalsuanna-ah duhhopna (greed), sahkhua thutanlohna (social injustice), angsungtheihna (selfishness), hazaatna (envy)-a kipan leitung mihingte’ siatna bulpi khempeuh piltak leh ciimsan tak-a azanghte’ pilna-pen Dawimaangpa (Satan) pan-a hongpai pilna ahihi. Hih pilna namte-pen Pasian’ pilna-tawh theihkhialh khop ding-in ki-itsak, thukhual kineih cihte-ah dangnaal mahmah-in kizen mahmah zawsop-a, mite’ maaivilding a-uut mahbang-in mite maaivil dingzong maaizum vetlo-in, awzol zatsiam mahmah zawsop thei-hi.\nHih pilna laikhil nihte’ lak-ah anihna-in leitung ukcip khinzo-a, atua teekteekmah deihpen leh lunggulhpen-in kinei zawsop-hi. Pasian’ Kammal: “Tapa leh Tapa-in atheihsak mite longal-in Pa theikei,” acih-tawh kisuun-in athei-nuam mite’ ading telnop mahmah taleh kihucip-in bingcip-hi. “Mihing’ Tapa hongpai ciang-in upna amu dinghiam?” acihpen hihthu’ ziak genkholhna ahihi. Mikhempeuh-in laikhil khatna-a pilna thudon nawnlo-in, Dawimaangpa’ piak pilna lunggulh-uh ahihman-in kuamah-in Pasian kihna nawnlo-a, Khazihmi kici diakdiakte bang-in amau’ sawltaak bang-in Pasian ngaihsun gawpmang uhhi.\nPasian’ hong deihsak pilna ahihleh Amah kihtaakna-tawh Ama’ lungdeih-tawh kituak lungsim ngaihsutna leh nuntaakna hi-a, hih pilna aneite-in duhhopna kamkaih letsiam ahihman-in agualzo mi-peuh, alawhcing mi-peuh, ahau alian-peuh maaivil saisai, phat huhu cihbang nei theilo uhhi. Mite’ phatding alunggulh kholloh mahbang-in mi mawkphat ngeilo uhhi. Thumaanna leenkip ahihman-in maaitang zahtaak neilo uhhi. Meigong tagahte ahopihzia leh ulian mihaute ahopihzia kidang saklo uhhi. Mite’ hehding laulo uh-a, thumaan agenloh khaakding lauzaw uhhi. Tua ahihman-in lawm haulo uhhi, banghanghiam cihleh hih leitung Dawimaangpa’ kumpi-gam ahihtawh kizuui-in ama’ nungzuuite-in thumaan mite mudah-in nawlkhiin uhhi.\nKivakna-pen sintawmna, siamsinna pan-a kingah hilo-in pianpih siamna tuampian hi-a, Khazihmite’ ading-in “Pasian’ piaktuam” cihding ahihi. Kivakna-pen ahampha mi khenkhat-in nam tampi neithei uh-a, kivakna khatzong aneilo mi om veve-hi. Kivakna anei mite’ lak-ah hunlehmual alemtaang leh nulehpate’ nungthuap panpihna (backup support) ziak-in kivakna ataat-hiamm (sharpen)-zo mite-in taangpi’ lak-ah kilatna, kidawk zawhna cihte lawh-in, kivaakna-a anei – azanghthei khenkhat om-hi. Alangkhat-ah, neutuúng pan-in akilangh mahmah kivakna anei neupang khat-in nungthuap panpihna aneihloh ziak-in tua kivakna amualsuah zolo mi tampitak om-a, Zomi sung bang-ah tam phadeuh khading-hi.\nKivakna nam tampi om-a, tua kivakna aneite-pen sinzah kibang vive taangpi mite’ saang-a siamzawk deuhna, kilatzawk diakna cihte ahihi. I-uuk mahmah na khat-pen taangpi mite’ saang-a siamzaw deuh cih genloh taangpi’ tanzil nangawn I-bat keileh tua-pen ei akivalo cihna hi-a, ei’ kivakna hilo-hi. I’ kivakna ahilopi na khat-tawh gualtung tuanding suunmang suutsuut nawnlo-in, ei’ kivakna bang-hiam cih kankhia thei lehang I’ maailam hizaw dinghi. Kivakna tungtaang phawk-pak thu-ah, ka’ leenciil hunlaai-in Kawlgam-a bawhlung siampen team (first class: ပထမတန္း) te’ saang-a asiamzaw Zomi honkhat om-a, ahizong-in sahkhua thutanna omlo ahihman-in tua mite’ kivakna kimengcip-in kilangh zolo-hi.\nKivakna-pen Kawlgam diakdiak-ah abeisa hun khempeuh-ah nungthuap panpih theiding mi omloh ziak leh sahkhua thutanloh ziak-in akidiahcip, paankaai-a akilanghlo naakpi-in tam-hi. Adiak-in kidemna pan-a kilatna lam-ah sahkhua thutanglo cih nungsang-in na-siam mahmah zong-in ulian mihau meeltheih naaihuai na’ neihkeileh hong kiteel loding theihna ahihi. Ulian mihau meeltheih leh sumgolh-tawh vaai akihawm man-in akiva mite kiseelcip-a, ahihthei liamliam khawngteng akilat man-in gualzawhna cikmah hun-in Kawlgam-in ngah ngeilo-hi. Kivakna-pen mi’ saang-a tungtuan zawkdeuhna ahihman-in naakpi-in manpha-in deihhuai-a, tuabang zing khatpeuh-ah akilangh naupang I-neihleh naakpi-a nungthuap panpihna hahkatding minam sung-ah kisam mahmah-hi.\nKivakna-pen asin tektek lak-ah tungtuangdeuh, ahihthei vive lak-ah kilanghdeuh cihte hi-a, sinzawhthu, sawlzawhthu, hahkatzawhthu hi taktak lo-hi. Sintuam theihloh, leituam theiloh hamphatna tuampi khat hi-a, Pasian’ kiang pan-a hongpai pilna mah-tawh kisuun-in, pilna zom-a athupi leh amanphapen sil ahihi. Tua ahihman-in gamnuam-a khuasa Zomite-in I’ tate banglam-ah kiva uhhiam cih kician tak-in kankhia-a, amau’ lawpna leh uukna tungtawn-in nungthuap panpihna naakpi-a kipatding kisam-hi. A-uuk hetlohpi, asiam hetlohpi khat-peuh I-pumsawl gawpleh alungsim hongnång (dulhgawp, zulgawp) khading-a naakpi-in kisumh zawding-hi. Tate’ kivakna leh a-uukna (game ahilo) te encik ciat-ni!\nSiamna ataangpi-in muhlehtuah (experience) tungtawn-in hongpiang-hi. Thupiang khatpeuh mu-in, tua muhna tungtawn-in asia apha khensiamna, tua apiang khinsa thu bangci kamkaih letlehang apha lawhtaak tam zawding, koici bang-a muiibunh zawding cih theihtheihna tungtawn-a sepsiamna-pen siamna ahihi. Hih-pen ataangpi-in kisintheih, hahkatzawhthu-tawh ngahtheih hi-a, thupiangte’ omzia, thupaizia leh sepziading theihna ciang-tawh hih siamna kingah lo-hi. Ataangpi lungsimpia tak-a mapanna, haanciamna leh lungkhona (lungkiatlohna)-tawh kalsuanna-in siamna phungvuh-in kilangh sakthei-hi. Siamsinna-tawh ataangpi akizomding abat hang-in mi khenkhat-pen lukhu-neelkaai angahna subject-tawh kizom seplehbawl lam-ah siam mahmah lo-in, ama’ uuk atuamdangpi khat-khawng aseem mi honkhat omhi.\nTua ahihman-in siamsin zawhna leh lukhu khuk zawhna ciang-tawh siamna kingah khinlo-hi. Lpd; saangkah ngeilopi-a radio, tape, cbt puahphat-khawng siam cihtak-a asiam cihdaan tampitak om-hi. Math sin ngeilopi-a sing kibik tuat-khawng siam cihtak-a asiam om-hi. Hihte-pen kivakna nam-khat cihtheih hi-a, lai sinna, siamsinna tung-ah kinga-kim lo-hi. Kivakna a-on zawhlohna-pen saang-a asin ataangpi mite’ sang-a siamzaw gawp ahihlohna ahihi. Ahuampi-in siamna-pen sepsuahna-ah kizenna ahihman-in haanciamna leh lungkiatlohna tungtawn-in ataangpi kingah-hi. Atheih ngeiloh vaaihawmzia khat-pen atheisa khat-in ahilhna muang-in, tua-tawh kituak ding-in cilgil tak-in lamkhun zuui-a akalsuan mi-in siamna ahun-amual zil-in ngah toto thei-hi. Lungkiat baihna-in siamna ngah nading pan-in hongdaal thei-a, lungkhona-in siamna hong ngahsak thei-hi.\nThutheihna-pen ataangpi siamsinna (education) pan-in kingah-hi. Siamsinna-pen Kawlgam diakdiak-ah saanginn bek ahihpian saam hang-in akhangkhin gamliante-ah munlehmual tuamtuam om zihziah-a, anteh theipuam zuakding nangawn siamsin phot-in “siam mahhi” ci-a theihpihkip sinzawhna (recognized certificate)-tawh akiseem ahihi. Kawlgam tanzil-tawh suut lehang, thutheihna ataangpi saanginn pan-in leh tutkhop holimna pan-in thutheihna kingah-hi. Siamsinna-pen thuneihnaletcipna (dictatorship)-tawh kiukna ahihziak-in akhangkhin gamlian-a akisin gualbaan siamsinnate Kawlgam-ah hawm kitang lo-in Kawlmaangte’ thu-peuh ahoihlam bekbek-in kisin-a, saanginn mahmah pan-in khuaknimna-tawh nasia tak-in hongki pantah-hi.\nKhawlkhawm, leengkhawm holimnate-ah adiak-in Kawlgam tanzil-a siamsinna ahizekte mah-in pulpit luahzaw hamtang ahihman-in gampua lam-a gualbaan holimzia, khuasakzia, nuntaakzia leh kalsuanziate ataangpi-in Kawlte censor cut khitsa (athupi leh kiukna hoihteng apaihkhiat khitsa) tengkhawng kikuppi-in kinei-hi. Saangsiate-tawh kitotna, Kawlgam nai-ngan-ye –tawh akisawh khalo I-hih naaknaakleh Uni bangpen kiat omlo-in ong/pass hiden lel-a, tua tuihual zuui-in mi ataangpi luang lel-hi. Atam hetlo khenkhat ahihleh akhuak teii-in ciim ahihman-in ama’ hahkatna-tawh lukhuneelkaai khu ciangbek hi saamlo-in asiam mahmah pawl omveve saam-hi. “Siam mahmah” cihciang-in tua asin siamsinna gui-tawh kituaksepna-ah kizanghthei mahmah cihciang hi-a, “pil” cihna hilo-hi.\nAhuampi-in tomgenna-ah, siamsinna-pen ‘pilna’ hilo (education is not wisdom)-a, ahizong-in pianpih ahihkeileh (Khazihmite’ upna-ah) Pasian’ piak pilna anei mite-in tua pilna tawphah ahihman-in ama’ siamsinna-tawh kituak thute bek-ah siam cihbang hilo-in, thukhualna leh huainopna lungsim-tawh hongkop ciang-in nasepzia leh mapanzia hong taangzaii thei-hi. Hih-pen Zomi taangpi-in tuabang mite’ neihsa pilna-pen atawphah-uh ahihlam theilo-in “siamsinna pan-a pilna angah” sakha-uh ahihi. Tua thu ahiauhau, aliim avaang kimu ahihman-in siamsinna saangpipi azote-in Pasian’ piak pilna nei takeileh mipihte-in “pil” acihding lunggulhzaw-uh ahihman-in “siamsinna (education)” nangawn “pilsinna” hongci tangial uhhi. Hihpen taangpi kheemna hi-a, tuabang kammal-tawh hongbum masate ulianpi ahihman-in khangno khenkhat-in umkha laai-hi.\nSiamsinna-ah pilna kisin lo-hi, zong kisin thei lo-hi, banghanghiam cihleh Pasian kihtaakna-in pilna guipi hi-a, tua Pasian-pen pilna ahihi, tua pilna-pen Kawlgam saanginn diakdiak-ah kinaak sinloh lua-hi. Siamsinna pan-a akingah thutheihna-tawh kizuui-a akilawm gamtatluheek cihte ciangbek kisin-a, “Anungta Pasian Kihtaak ziading”-peuhmah siamsinna-ah kisin lo-hi. Gammi hoih (good citizen) khat’ neihding gamtatluheek, paulehhaamzia, zialehtong cihte ahihleh saanginn kim-ah hongki pattahding angeina ahihi. Tua ahihman-in siamsinna saangpenpen zo napi-in apil vetlo, ami asa nangawn akhuallo, akhua atui adon vetlo, unau tanaute nangawn adonlo ulian mahmah, ahau mahmah, azalian mahmah tampitak kinei-hi.\nSiamsinna saangpipi azo khempeuh ‘pil’ kim peuhmah lo-a, siamsinna-tawh akisawhkha ngeilo khempeuh ‘mawl/haii’ kimlo-hi. Siamsinna saangpi zo-a apil mahmah khenkhat a-om mahbang-in, siamsin ngeilo-a apil mahmah, athukhual mahmah, acitak mahmah tampi om-a, ahizong-in amaute-in leitung’ luanna tuihual lak-ah tu-nuanua ciang-in mun ngah zolo uhhi, banghanghiam cihleh “pil” cih-pen khalam leh lungsimtawng lamsang vaangliatna leh thahaatna nam-khat ahihman-in amaute kizuak daidai ngeilo uh-in, siamsin-a apillote ahihleh kizuak-in kipulaakgawp, meeltheih tanauteng leh akaaikiik lametnei teng-in phatpah zuahzuah cihbang dinmun ahihman ahihi.\nTua ahihman-in siamsinna-pen thusinna, thupaizia sinna, thu-omzia sinna, apiangsa thute sinna, apiang laaitak thute sinna, (akhangkhin gamliante-ah) abeisa leh tuhun-a thupiang-tawh zil-in maailam-ah banghong piangthei cihte upmawhsansaat-a cilgiltak-a sinna cihte ahihi. Cidamnalam ahihleh natna namte, natna apiangsak lungnote, tua lungnote thahtheih/thahlah cihte, thahtheihte bang zatui-tawh bawlding, thahlahte bang zatui-tawh khalding cihte ataangpi ahihi. Thukhaam (law – ဥပေဒ) bangpeuhmah-pen Kawlgam diakdiak-ah sahkhua thutanna-tawh thukhending kipattah ngeitlohna ahihman-in amawh akhial pipi bangteng-tawh peipuang-a zosak theiding, bangci kawipilding cihte ahihi. Lambu siamna-zong lampi, innpi, leii cihte bawlzia, sumbeiding tuatkholhzia, nasepna-a kizanghding’ sang-a amau’ ngahding alimci theithei tuatsiamna cihte-mah sin uhhi. Siamsinna (education) lamzing khempeuh atung-a bang-a akisin ahihi.\nHihteng adiak-in thukhaam, cidamna, leh lambu siamsinnate-pen Kawlgam tanzil-ah Pilna ahi Pasian-tawh akilemlo vive hizaw-hi. Pilna-pen “Pasian Kihtaakna” hi-a, Pasian akihta thukhaamsiampi khat-in thukinei nihte’ lak-ah akhialzaw zosak ngeilo dinghi. Pasian akihte zatuisiampi khat-in ama’ zatui khot naciang ding-in cinate’ tungpan sum lunggulh ngeilo dinghi. Pasian akihta lambu khat-in tungsiah pan-a masuan khat’ ading-a hongkia sum alangvaal ne-in mipi leh kumpi kheem ngeilo dinghi. Ahizong-in hihte “pilna” akisa khialkha zahdong ding-in hong kibumcip khinsa ahihman-in “pilna”-mah kisa-a, tute tate’ ading thunget sim-in hihte-mah kilo, kisam, kingen tangtang laai tazen-hi. Hihte ‘pilna’ akisak khialhkhaak man-in pilna taktak kiphawkkha nawnlo-hi. Bangzah-in laainat-huai ahihiam!\nUnau Lii-te’ Kizopna:\nPasian akihtalo mi-in pilna nei-thei veve-a, Pasian’ langpangpa’ pilna hipah-hi. Pilna-pen kivakna, siamna leh siamsinna-tawh akikop naaknaakleh Pasian kihta-in kihtalo himah taseleh naakpi-in muiibunh-in mipi-in lunggulh kim-hi. Neekzonna ciang ahihleh kivakna khat anei mi-in pilna, siamna leh siamsinna cihte khatbeek-tawh akopkei zong-in akivakna-in ankham sakthei veve-hi. Tua-mahbang-in pilna nei takeileh siamna anei mi-in siamsinna leh kivakna aneikei zong-in ankham thei-hi. Ahizong-in hihte-in ama’ gilpi longal gilpi adang tampi vahsak zolo-hi. Siamsinna tawphah-a siamna ahihkeileh kivakna anei mite-in ahihleh ama’ gilpi baan-ah gilpi adang ahoihkhom khatciang vahsak thei-hi. Pasian kihtaakna pan-a akingah Pilna tawphah-a kivakna leh siamna anei mite-in agil-bek hilo-in alungtaii uh-a, midangte’ gil avahsak zokei zong-in midangte lungtaii sak-hi. Pilna tawphah-a, siamsinna-tawh haat-hiam-in kivakna leh siamna anei mi-in ahihleh ama’ gilpi’ ading sang-in mite’ gilvah nading leh lungtaii nading, abit nading, akhantoh nading, agualbat nading mitsuanzaw uh-a, tuate alawhcin nading-in gilkial dangtaak thuakngam zawsop uhhi.\nZomi khangthak khempeuh “TOPA kihtaakna” anei thei kimciat ding-in (2Corinth 5:17 – mikim-in Khazih sung-ah a-omleh athak piansaksi [new creature] ahihi; aluui nate si-in, athak nate piang/hongtung-hi.) I’ lungsim I’ pumpi bawlthak ciat-in, Pasian’ hongpiak kivaknate siamsinna-tawh phungvuh theikim leh I’ sin thulehlate hahkat-a siamna kician anei kimciat ding-in kithawi ciatni! Nupila papilate leh amau’ sang-a uzaw khempeuh ahihleh suunni mual-ah liam hak nawnlo ding-a, tuailaai momnote ahihleh Pasian leh Minam’ ading-in thuhaksa tampi phuut akipan phiingding, kham (gold) leh buhtú ahihkeh lopakung (straw) koizaw nahi-hiam cih khuahun-in hong ze-et (test) hun ahongtung hita-hi. Zomi khangno maainawt!!! Zomi Pasian’ Thupha! Zokhai\nPrevious: US gamsung khualzinna pawlkhat – 83\nNext: Via Dolorosa ~ Khaibawi\nTurkey gamah vanlengkhat Runway pan pialkhia in, tuipisung tusukdek\nUm Ken … ~ Lang Khan Khai


timestamp: atn

url: =Zomi Khangnote le Tansang Pilsinna | Tongsan\nChin State sungah kampau khat a zang khawm theite’ lakah Zomi (Tedim kampau) te pen milip tampen hi hang’ cih pen akigenden thu khat ahi hi. Tua zahkhop in milip tamna hanginthuneihna sangzaw (higher power) kineithei cih lamin kizang mun mahmah hi. Atatak in ci leng thuneihna (power) pen milip tamna tungah kinga lo-in thutheihna (information / knowledge) tungah kingah zaw hi. Tuhun IT (Info-tech) hun ah thuneihna pen thu theihna tungah kinga semsem lai hi.\nTukum Chin state sungah adiakdiak ei leilu lam (northen) pan Tan 10 gualzawhna percent tampi hong hoih zaw deuh ahih manin, Tan 10 zo khempeuh lakah 23.87% (mimal 626)kihelthei suak hi. Chin State bup township (9) sungah Tedim tsp., ah mimal 552 tawh Top (1) mun hong ngah ahih manin lungdam huai mahmah hi. Ahi zongin State leh region dangte tawh et kak leng Tan (10) zo kitawm lai mahmah hi. Tan (10) a zozah kitawm mahmah na pi’n, ngaihsutna hoihlo pawlkhat ahi: numei hihna tawh tansang kah saklohna, sum deih baih luatna, Nu-le-pate in tate’ thatang / zonsa duh baih luatna, nu le pate’n deihsakna neilo / panpih tantan lohnate hangin Tan (10) zo khempeuh in a maban Tansang / University cihte sinzom loin pammaih mahmah hi.\nTua ahih manin, hih bang ngaihsutna hoih lote lakah amasa pen ahi ‘numeite tansang kah kul kei’ cih kammal pen tukum Tan (10) zote’ tungah a pulak kha leng hong dah huai phamahmah ding hi. Banghang hiam cih leh tukum Tan (10) zote lakah Tedim Township pan numei pen 65% hi-in Tonzang Township pan 62% ahih manin, pasalte sangin numei Tan (10) zo tam zaw tham hi. Hih Tan (10) zo numei teng Tansang , College / University hong kah zom kei mawk leh Zomite tulaitak midangte lakah i dinmun khasiat huai zaw lai thei ding hi.\nAhang tatak pen thuneihna pen mimal meetang tung pan hong luang khia hi a, tua mimal thukhensatna pen thutheihna tungah kinga a, tua thutheihna pen tansang pilsinna tungah kinga lai hi. Atam zaw i numei teng tansang hong kah kei zen leh atam zaw in thutheihna ong neilo ding uh-a, atam zaw khensatna ahi Democracy tawh thukhensat lai i hih manin, thu theilo atam zawte’ thukhensatna a kizuizui ding suak ahih manin dahhuai mahmah hi. Tua manin I gennop bulpi in thutheihna pen thuneih kipatna ahih manin kuamah deidan om loin, NUMEIte zong pasalte mah bangin TANSANG kah sak ni. Thutheihna i neih ciang bekin thuneihna hong khangto thei ding hipan hi.\n(By: Tg. Nang Sian Thawn, Tedim Post)


url: =USA, Indianapolis ah Hakha nupi khat mawtaw tuahsia in si :: ZOMI DAILY\nposted on 26 November 2017 at 9:36 pm Lomkholna: Myanmar, News, Sawltak, USA, World\nUSA gamsung Indiana State, Indianapolis khuasung ah mawtaw Accident piangin sanggam Hakha te nupi khatin hongnusia cih CCN leh GCP te thusuah tungtawn in kiza hi. Accident apianhun pen Friday (Nov 24) nitaklam 8pm hunpawl kici a, Indianapolis khuasung aom Stop 11 leh Meridian kituahna Burger King saigei ah atuahsia ahihi.\nMawtaw tuahsiatna hangin hongnusia nupinu pen amin Pi Tha Zing kici a, amah pen Myanmar, Chin State sung aom Dawn khuapan kici hi. Pi Tha Zing pen USA gamsung atunma, Myanmar gamsung ah aomlai in sangsiama “Teacher” asemngei khatzong ahihi.\nPi Tha Zing pen kum kum 51 aphakhin khat hi a, pasal neikhin in, apasal minpen Pu Za Thang ahihi. Apasal pen Chin State, Surl khua pan ahihi.\nPi Tha Zing pen mawtaw atuahsiat laitak in mawtaw sungah atanu leh adang pasal khattawh mi 3 atuangkhawm uh kici a, amahpen sipah hi. Adang atuanpih nihte pen liamna tuamtuam tawh zato ah kikem in, ahi zongin nuntakna beilawhzah liangding in liamgawp samlo uhhi.\nMore: USA, Indiana ah zukhamsa in atate 5 tawh mawtaw ahawl Bawi Lian kiman\nMawtaw atuanpih te lakah atanu ii aminpen Emily Sui Len Par kici a, adang khatpen Bik Te kici in, tuapa pen mawtawhawl ahihi.\nPi Tha Zing tepen Indianapolis khuasung aom CEBC ah akihel, pawlpimi cih kiza hi. Athu akizasawn pen hitengbek hi a, tuasang in atheihbehzaw ihomleh Comment panin ki zasaksawn, ki Update sawnni. Sawltak #zomidaily\nPrevious: Indonesia, Bali tuikulhtung aom Volcano meimual puakkham taktakta\nNext: Kuala Lumpur khuasung atai mawtawpi tungpanin Pipe lumpikhat kiasuk


url: =Hun zat dan na siam nai hiam? :: ZOMI DAILY\nposted on 10 February 2016 at 3:03 pm Lomkholna: DavidTuang, News\nLeitungah mihau, mi minthang tampitakte i et ciangin ahun uh a zatsiamte ahi uh hi. Amaute in a kimanglo ding(phattuamna a omlo ding thu khatpeuhpeuh) ah ahun uh mawk beisak nuam lo uh a, ahun neih sun uh manpha takin zangh uh hi. Tua hang mahin a sep a bawlna vuah lawhcing in hong khangto uh hi.\nTua banah, hun zat siamna pen hih leitunga mi khangtote’ zuih bek hi loin, Topa Jesu mahmah in zong ana zuih leh manpha takin ana zat hun ahi hi. Jesu in na khempeuh hih thei hinapi-in, na khempeuh mawk hih ziauziau lo a, “Ka hun tung nai kei(or) Ka hun cingta,” cih kammalte na zangh zelzel hi. Hi bang kammal a zatna in, hun pen manpha taka zangh ahihna hong lak hi.\nEite in zong hun i nei ciat hi. Hun pen ei i om kei zongin na omom lel ding ahih manin i hun neih sunsunte i zatsiam mahmah ding kisam hi. Bang hang hiam cih leh hun tampi a om tei hangin ei adingin hun tampi om nawn hetlo hi. Hun zat siam lohna in supna leh guallelhna piangsak hi.\nNa hun neih sunte a mawkna in na beisak kha zel hiam? Phattuamna hong pia lo ding khatpeuh buaipihpih in na hun na mawk beisak kha hiam? Siatna sung bekah na hun hoih tampitak na mawk beisak kha hiam? Ki ngaihsunkik in. Hun zat siamna pen, khantohna ahih banah Jesu zia ahi hi. Amen!\nPrevious: GZA pan thu zaksakna (09 Feb 2016)\nNext: Hong tawsawn bang-hiam? ~ Pu Zokhai


url: =Coffee dawndawn te Skin Cancer natna ngahhak ci :: ZOMI DAILY\nposted on 29 April 2016 at 8:59 pm Lomkholna: Article, Health, Sawltak\nNisim Coffee aduh ngaungau, Coffee dawnkeileh aomtheilo te adingin azaknop huai thuthakkhat mipilte’n Study abawlna ah mukhia uhhi. Tuapen Coffee dawnleng Skin Cancer natna ngahnading pan hongdalsaktuam cih ahihi.\nProceedings of the National Academy of Sciences (PNAS of United States) te muhkhiatna ah Coffee sung akihel Caffeine in Skin Cancer panin apiang ahi Tumor kici cimeng saval aomloh nading dalthei cihi. PNAS te Study abawlkhiatna ah Coffee nangawn vuntung ah Direct in kikoihthei, kinuhthei a, Skin Cancer apian nading panin kidalkholthei ci uhhi.\nHih thu amukhia Researcher te’n zusa tungah asinphot uh hi a, Caffeine in bangcibangin Non-melanoma Skin Cancer daltheihiam cih akanbeh laiding uhhi. Tuabanah hih Caffeine in mihing pumpi tungah bangcibang in nasemthei hiam cih telkancianna Research bawllaiding uhhi.\nNon-melanoma cihpen Skin Cancer lakah natna atampen khat ahihi. Hih Non-melanoma Skin Cancer pen natna angahte kitheibaih hileh adamkiktheih nadingin kibawlthei cihi.\nCoffee leh Tea sungah akihel ahi Caffeine pen ahoihlohna aom hangin, Skin Cancer dalnading in ahoihlam “Susan Lehman Cullman Laboratory for Cancer Research” pan Director Allan Conney inzong genkhia ngei hi. National Cancer Institute te genkhiatna ah United States gamsung ah kumsim in mihing 1 Million bangin nisa hangin Skin Cancer ngah uhhi cihi.\nTuaban ah hih Coffee dawnna hangmah in Alzheimer natna zong 20% bang ki ngahlo tuam cihzong Reserchers te’n mukhia uhhi. Caffeine pen ahoihlua ahihloh hangin ahoihna zong omveve cihding ahihi. ZD Sawltak #zomidaily\nPrevious: Dahna Pulakna : Mangpha Tg. Cin Lam Mung\nNext: Zomi Maban Khat Kibehlap ~ Hau Za Cin\nObama in President tuhkikthei hileng Trump zodingin ki um ing ci ~ TK Lian\nZomi leh Karma ~ Pau Do Lian


url: =Samuel Khatna 1 (1 Samuel 1)\n(The First Samuel)\nSamuel Laibu Khatna in Thukhente ii hun le Kumpite hun kilaklaw a Israelte thu tepteena ahi hi. Hi Israelte ii minam bup nuntakzia kikhealna sia hi mihing thum teng tung pan hi bel hi: Samuel, thukhen liante a khakbel sia; Saul, Israelte ii kumpi masa phitbel sia le David, thahatna hong nga maa in ama ii ngalpalhna thu tatuamte sia Samuel le Saul ii thute taw kipheak khawm hi.\nThuciam lui sung a, tangthu tuanthu dangte bangma in hi laibu ii thuthun sia Pathian tungah a thumaan uh le zawna nga a, thu nit ngawlna in lalna piang sak ci thu hi. Hi sia sia thiangtho takin Topa ii kammal in thiampi Eli tungah sonkhia hi 2:30; “Kei hong upat vawtte ka upat vawt tu a, kei hong simmawte ka ngaimawk vawt tu hi.”\nHi laibu in kumpi kikoi na huvau ngaisutna tatuam omte ciamtee hi. Topa mama sia Israelte ii kumpipa takin kingaisun a, ahihang mihingte ii ngetna zo kikna in Topa in kumpipa khat amate atu teal sak hi. A thupi sia kumpipa le mite a kibangin vaanglianpipa ii uk sung le thukhenna nuai ah a omna thu hi. (2:7-10) Pathian ii thukhamte nuai ah, a hau a zawng a kibangin mihingte theampo ii nga tuak thute kepcing sak natu ahi hi.\nIsraelte ii thukhenpa Samuel 1:1-7:17\nSaul kumpi suak 8:1-10:27\nSaul ii maan kipat kumte 11:1-15:35\nDavid le Saul 16:1-30:31\nSaul le a tapate ii thina 31:1-13\nSamuel Khatna 1\nShiloh ah Elkanah le A Innkuante\n1Ephraim mualtung ngam Ramah khua ah Ephraim nam ahi Elkanah a kici pasal khat om hi. Ama sia Jeroham ii ta, Elihu ii tupa, Tohu baangkua, Zuph be le phung sung pan ahi hi. 2Elkanah in zi nii nei a, Hannah le Peninnah ahi hi. Peninnah in ta nei ahihang Hannah in nei ngawl hi. 3Kum simin Elkanah in TOPA Vaanglianbelpa bia tu le sangaw biakpiakna vawt tu in Ramah pan Shiloh ah pai hi, tua munah Hophni le Phinehas, Eli ii tapa nii te sia thiampi seam uh hi. 4Elkanah in sangaw biakpiakna a vawt simin, ama in tel khat sia Peninah pia a, tel khat tek sia a tate pia hi. 5Taciang ama in Hannah sia it mama hi napi ama sia tel khat bek pia hi, banghangziam cile TOPA in ta nei ngawlin koi hi. 6A kidem pui Peninah in ama sia nunau zazan in, a maizum thethei tu in vawt hi, banghangziam cile TOPA in Hannah sia ta sel sak hi. 7Kum khat zawk kum khat hi bangin papai a, TOPA ii inn ah a pai uh simin Peninah in Hannah sia a thin lal sak mama ahikom Hannah sia kap ngawp a, an zongh a ne nuam bua hi. 8A pasal Elkanah in ama dongh a, “Hannah awng, banghangin kap ni ziam? Banghangin an ne nuam ngawl ni ziam? Banghangin hee tawntung ni ziam? Tapa sawm sangin kei sia nang atu manpha zaw hong sa ngawl ni ziam?” ci hi.\nHannah le Eli\n9-10Ni khat, amate Shiloh, TOPA inn sungah an a neak zawk uh ciang, Hannah hong dingto hi. Ama sia a thin na sa mama a, kap ngawpin TOPA tunga thu ngen hi. Tua sung teng in Eli thiampipa sia ama ii omna mun kongkha hui ah to nginge hi. 11Hannah in ciliap huai takin kamciam vawt hi: “TOPA Vaanglianbelpa awng, na naseamnu hong en tan! Ka ngimna hong mu tan a, hong phawk tan! Hong mangil heak in! Tapa khat nong pia le, ama ii nuntak buppi nang atu in kong aap tu a, ama in a sam meet ngei ngawl tu hi,” ci hi.\n12Hannah in TOPA tungah hun saupi sung thu ngen a, taciang Eli in ama muk teng en hi. *1.11: Ngam 6:5. 13Ama sia a thimthamin thu ngen hi; a muk sia tutung ahihang a aw suak ngawl hi. Tua ahikom Eli in ama sia zu kham hi tu in um hi, 14taciang ama munah, “Na zu kham ngamtatna na pualaak teng tawp in! Zu ne nawn heak in a, hi kinken in om in!” ci hi.\n15“Hi bo, kei zu kham hi bong, topa, zu ne sa in om ngawl khi hi, a cimaw khi hi, thu ngengen in ka ngimna teng TOPA tungah sung khi hi. 16Mihing mannung ngawl hong sa heak in. Ngim nga mama ka hikom hi bangin thu ngengen khi hi,” ci in zo kik hi.\n17“Thin nuam in pai tan, Israelte ii Pathian in na ngette hong pia tahen,” Eli in ci hi.\n18“Kei a tawntung in hesuakna taw hong phawk tan,” ama in ci hi. Tasia zawkciang an tawm ne in paikhia a, a khuangai nawn bua hi.\nSamuel ii Pianna le a Ki aapna\n19A khuavak ni zingsang ciang Elkanah le a innkuanpuite hong tho pal uh a, TOPA a biak zawk uh ciang Ramah a inn ah hong cia kik uh hi. Elkanah in a zi Hannah ompui a, TOPA in ama ii thungetna zo hi. 20Tabangin ama sia nau ngil om a, tapa khat hong hing hi. Ama in a min sia Samuel ci in phuak a, “Ama atu in TOPA tung pan ka nget hi” cina ahi hi.\n21Elkanah le a innkuanpuite Shiloh ah pai in TOPA tungah kum sim sangaw biakpiakna le a kamciam sa a tuam sangaw biakpiakna pia tu in hong pai tu hun hong cing hi. 22Ahihang tusia hunin Hannah hong pai bua hi. Ama in a pasal munah, “Nau in noai a ten po ciang a nuntak sung buppi teang tu in TOPA inn ah ka paipui tu hi,” ci hi.\n23Elkanah in zo kik a, “Pha hi, phabel na sak bangin vawt in; noai na ten sak dong inn ah om in. Taciang TOPA in na kamciam hong tangtung sak hen,” ci hi. Tua ahikom Hannah sia inn ah om a, a nau keam hi.\n24Ama in noai a ten sak zawkciang Shiloh ah paipui a, kum thum a pha khuital khat, anvui kuang khat le savun ip sungah zu a dim keng hi. Ama in Samuel sia moi mama ahihang TOPA inn Shiloh ah paipui hi. 25Amate in khuital a ngaw zawkciang nausen sia Eli kungah paipui uh hi. 26Hannah in ama ii munah, “Hong ngai pak tan topa! Kei nong ciamtee lai ziam? Kei sia hi munah dingin TOPA tungah thu a ngengen numei sia khi hi. 27Hi patang sia ama munah ka ngen a, ama in ka nget bangin hong pia hi. 28Tua ahikom TOPA tungah ama aap khi hi. A nuntak lai theampo ama sia TOPA ii neisa suak tu hi,” ci hi.\nTua zawkciang amate in tua munah TOPA bia uh hi.


url: =Zomi Nam Ni: By-Pu Chin Sian Thang - TUNGZANG NEWS\nZomi Nam Ni: By-Pu Chin Sian Thang\nBy- Pu Chin Sian Thang\nTua ahih manin, ZOMI NAM NI apian’ khit ciangin, i gam sung ki-uk dan pen, khua hausa khua-sung mipi’n teel hi; tua mipi teel hausatengin khawk-uk teel leuleu uhi.Tua khawk-uk khit ciangin, vuandok, vuandok khit ciangin mangpi, mangpi khit ciangin, menzi hi-a, tua Zomigam uk menzipa pen Magway ah om nawnlo-in, tua hun lai-a Zomigam khuapi ahi Falam ah om hi. Zomigam Zumpi pen Zangkongah kikoih hi. Hi banga mipi’ deihna tawh akiphiat lohna gam, India gam bangah tu lai taka, Manipur State sunga om, Behiangzang, Tonglawn khua cihte, tuni dongin, tua The Chin Hills Regulation Act om lai ahih manin, hausate’n akhua, atui tungah siahkai lai-a, agam leitang tungah zong tuni dong thunei lai hi. Zomigam ah Zomi Nam Ni apian’na dinga avaihawm party in KSVP akici (Khamtung Suahtak Vaihawm Pawlpi) hi-a, amakaite inMaha Thray Sithu Capt. Mang Tung Nung leh Pu Thang Khaw Kai ahi uhi.\nTua khawmpi-ah, i gambupa tui-phum teng kikhopna hi-a, i minam buppi tuiphum kipawlna ding ahih manin, i lawm tuiphum dangte, Kachin, Karen cih te mah bangin ei zong minam min tamsak dingin min kiphuaka, tua lai-ah Rev. Sang Fen in ” Mun khempeuh ah Zo cih kammal om kawikawi hi; Tedim ah om hi, Falam ah om hi, Halkha ah om hi; Matupi, Kanpetlet, Mindat leh Paletwa te ah zong om hi, Asho zong Zo cihna mah hi; tua tham lo-in Yaw cih zong Zo cihna mah hi; tua ahih manin i minam min dingin ZOMI ci ni; i kipawlna pen ZOMI BAPTIST CONVENTION ci ni,” ci-in thusunga, anial om loin avekpi thukim in kikipsak hi: kikipsak bek hilo-in, tua hun laitaka BBC, GS asem Dr. Sowards in hih ZOMI min pen i biak Pasian tungah, akiptawntungna ding, Pasian in azat min ahih na ding apna thu ongngetsak in, thupha ong piaksak hi.\nHih ZOMI NAM NI (ZOMI NATIONAL DAY) pen amasa in, Pu Zahre Lian in ama suah ni tawh laih nuam a, laihzo lo hi. General Ne Win in zong Pyine (_ynfe,f) lakni tawh laih nuam a, mipi’n saangzo lo hi; tu’n zong SPDC in Pyine (_ynfe,f) Ni ding mah in, hih den a, ahih hang mipi’n saangzo lo hi hang. Bang hang hiam cih leh ZOMI cih min pen akip, akho dinga Pasian tunga i ap sa min, eima phauhsa min ahih hang hi.\n“ La in ah thu hi: thu in ah la hi,” acih mah bangin atunga i thugenteng la-in sa ni:\n(b) ZOMI NAM NI lam bang pak le’ng, Zomi buppi’ angtan’na hi-a, bang i thasial na diam lawm aw, na diam lawm ee.


url: =A citak nasempa ~ TK Lian :: ZOMI DAILY\nposted on 7 January 2017 at 8:10 pm Lomkholna: Article, Thangkhanlian\nKhat pasal khat sumhau khatin a gunkuang (boat) za nuh (painting) dingin guai hi. Gunkuang za nuh dingpa in a zate (paints) a kisam khempeuh lei in, gunkuang neipa gen bang lianin colour nam tuamtuam tawh nuh ding hong kipan hi.\nGunkuang za nuhpa in gunkuang za hong nuh lai takin gunkuang pumpi laizang (hull) ah a vang mun khat mu a, a nasep dinga kipia hilo napi-in tua a van’na mun a muh ciangin lim takin puahphat sakin hukbingsak hi. Gunkuang za nuhpa in a nasep ding khempeuh a zawh khit ciangin gungkuang neipa in a kiciamna bangun a nitha dinga a sehsak sum khempeuh a kim in pia hi.\nA zing ciangin gungkuang neipa tua gunkuang za nuhpa kiangah hong pai kik a, a nasem tawh kilawm lo zah in sum tampi tak hong piak beh leuleu hi. Gungkuang za nuhpa in, “Sia aw, ka nasep thaman ding khempeuh hong pia khin napi-in bang hangin sum hong piak beh lai na hi hiam?” ci-in lamdang sakna lianpi tawh na dong hi.\nGunkuang neipa in “Hi mah hi, hih pen gunkuang za na nuh man hilo-in gungkuang a van’na mun na hukbing manin sum kong piak beh ahi hi. Lamdang sa kei in la kong piak sumte hong sang in,” ci-in dawng hi.\nGunkuang za nuhpa in, “Sia aw, tua a van’na mun pen neuno khat bek hi a, sum kipiak beh ding kisam lo hi,” ci hi. Ahih hangin gungkuang neipa in, “Lawm aw, na telsiam kei hi. Citak takin na nasepna hangin bang piang hiam kong gen ding hi. Ka gunkuang za nuh dingin kong guaih lai-in gunkuang laizang ah a vang om hi cih kong gen mangngilh kha hi. Gunkuang za na nuh khit khit a sawt loin a zate a keu ciangin ka ta ten ka theih loh kalin gunkuang la-in ngabeng in na kuan khia uh hi. Tua hunin inn ah om lo ka hih manin gungkuang laizang a van’na thu ka tate kiangah gen kha lo ka hih manin amau zong gunkuang vang hi cih thei lo uh hi. Na cihtakna leh na nasepna ah na thumanna hangin ka tate gunkuang tum in a si ding kim lai na gumkhia hi. Ka lungdamna kigen zo lo hi,” ci-in dawng hi.\nGungkuang neipa in, “Bang hanga katate gunkuang tum in si lo uh hiam cih lamdang sakna tawh ka gunkuang lim takin ka va veel phat ciangin a van’na mun lim takin kipuahpha in, na kihubing hi cih ka mu hi. Sum tampi kong piak nop hangin a kicing dinga kilawm nei lo ka hih manin ka lungdamna lahna dingin hih sum kong piak beh hi bek hi,” ci hi.\nHih bangin a citak gunkuang nasempa bangin na nuntakna ah midangte citlahna, thanemna leh kisapna tampi na tuak den ding hi. Midangte citlahna, kisapna leh thanemna huh ding sangin a mawhna uh na pholak khiatsak zawsop ngei hiam? Huh ding a kisam mite vangik guan beh lo zaw in, a puk mite, a thanem mite, a liangvai mite thapia in a phong to den thei dingin hanciam lecin na thupha ngahna lampi kihonna hi zaw ding hi. Na nuntak sungin gunkuang van’na tampi a hupa na hi kha khin ding hi. Tua bang na hih leh gunkuang vang a tamzaw sem na hukna dingin hanciam lai in. Gunkuang van’na mun hu loin a vang a gol semna dingin na na nasem kha hiam cih kisettel pha kik in. I nesep hoihte kisialhpih pah ding hilo a, midang ten i na hoih sepna a phattuampih ding thupi zaw kan lai hi.\nPrevious: US in Osama bin Laden’ tapa Terror Blacklist ah koih ~ TK Lian\nNext: 2007 – 2012 ZYA nasepna ~ Sia Kham Sian Pau


url: =Mihaksa/mi genhak te tawh kizopzia ding (Part II) :: ZOMI DAILY\nMihaksa/mi genhak te tawh kizopzia ding (Part II)\nposted on 6 November 2018 at 6:40 am Lomkholna: News, Siamsin\n11. Hehna pen hehna tawh thukkik kei in. Hehna tawh na thukkik leh na deihna bangin nate hong piang ngeilo ding hi. Na kilem dong nanglampan lungduai tentan sawm in.\n12. Ki mattentan in tu kei in. A kihalpian in tutna la in. Banghanghiamcihleh ki gamlapian leicin a ma omzia na etteh thei ding hi. A luhekzia, a khutvikzia, a khekoihzia te teltak in na encian thei ding hi.\n13. ‘Kei lampan ka kisapna hi. Kei a khialkha hi ingh. Kei kicinlohna hi’ cih kiau in genzawhloh nalianpi leh kilemna hong piangsak ziau thei hi cih manggilh kei in.\n14. Na kiho laitak na dang tawh buai kei in. TV na mai ah a kilak zongin en kei phot in. Na phone tawh buailua kei inla tua mipa mah lunglut bawl in.\n15. Na zaknop hetloh thute hong limgen pih leh a theihlohkal in a thukawng heksak in. Ahizongin a kilanglo in na hihtheihkei leh hong sia zaw ding hi. A theihthamloh in a thukawng heksak thei lecin na deihna lam ah na kai zo ding hi.\n16. Na haksatna genpih kei in. Na deihna gen pih kei in. Na hamphat nading tam genpih kei in. A ma hamphatna ding leh a ma metna ding tampi genpih zaw in. Tua in nadeihna hong ngahsak ding hi.\n17. A hihtheihleh letsong puak zo lecin kamtampi pau ma nangawn in kithukimna ki ngah khin thei hi. A hizongin a maiet lua danin van na puak leh hong kitelkhial zawsop ding hi. Letsong puak pen hoih mahmah aa hong kitelkhial leh hoih hetlo hi. Kidawm in.\n18. Na puansilh leh na kizepna a hoihkhomkhat puah in. A et lawm lo lawmlawm in mi inn ah lut kei in. Sianthona thupi ngaihsut in. Tua hikeileh hong kihopih nuamlo bek hilo in hong kiciahsak pah nuam dingaa na deihna na genthei peuhmah kei ding hi.\n19. Haksa na sak leh na meltheih mahmah mikhat tonpih in. Tua in a ma lungsono nuamtuam sak hi. Hong ko gawpnopna tampi hong dal ding hi. Nang mahmah zong na kimuang zaw ding hi. Na lawmpa in na kampau ding hong huhtheih laiding ahihmanin a hihtheihleh mi hoih khat tonpih in.\n20. Mihaksa te tawh na kimuh dingciangin na deihna banghiam cih telcian mahmah in. Vai thupi lua a om kei leh hawhsedah in. Na ngahkik ding theilo pi in hanciam bawl sekei in. Mihaksate in lungsimnatna hong pia thei hi. Ahizongin maisak zawhna neihsawm den in. Hong lawhcingsak ding hi. Siamsin Library\nPrevious: Na khitui abeidong in kap ziau lel in ~ Dong Mung\nNext: Manpha lua teh!\nChicago ah numeino khat asam Color zutkha ahih manin sanginn Class pan ki hawlkhia\nSumzondan atuamtuam: Hotpot ansai ah sungten guaktawh Waitress semsak\nIndonesia Police HQ asim temtawi migilo 4 kikaplum, Officer khatzong si\nNungkik ding maw, mailamnawt ding? ~ Dr. L. Lam Khan Piang\nPu Zokhai khualzin nading pulakna


url: =Istanbul Shopping Mall gei ah Suicide Bomb puakkham, mi 4 si :: ZOMI DAILY\nposted on 20 March 2016 at 7:17 pm Lomkholna: News, Sawltak, World\nZanni Saturday ni in Turkey gam ii khuapi ahi Istanbul khuasung Shopping Area khatah Suicide Bomb puakkham a, mi 4 si cih BBC News in genkhia hi. Tua asi lak ah Israel gammi, US gammi leh Iranian gammi te kihel cihi.\nKumpi zum te aomna Government Building geikhatpan apuakkham hi a, mi adang 36 bang liam cihzong kiza hi.\nHih Suicide Bomb asukham pen aki genkhiatpah lohhang in, Turkish Goverment inbel Kurdish Militants te hiding cih ummawh uhhi. Banghanghiam cihleh abeisa hunte ahzong Suicide Bomb tepen hih Kurdish gamkap te ii khutma mah hizaw hi.\nZingsang Local Time 11am pawlin vanlei vanzuak atam mahmahna Shopping Mall Area sungpan in hihbang in buaina apiang hi a, khuasungvak mipi tezong bangpianglaiding cih ki theikhollo himawk ahih manin, patau mahmah uhhi.\nIstanbul khuapi pen migilo te’n a ngimdet dingin aki patau mahmah khuapi khat hi a, minam tuamtuamzong aomkhopna munkhat ahihi.\nZanni Suicide Bomb pan aliamte lak ah Israel gammi, Irish gammi, Germany gammi, Iceland gammi, Iran gammi leh Dubai pan khuazin tezong kihel cih kiza hi. ZD Sawltak #zomidaily\nPrevious: Zomi khangno khat cycle accident in hong nusia\nNext: Lungzuan La khat: Hong kizuan kik aw ~ Hau Za Cin


url: =Kum zakhat khit ih nuntak khuasak ziading ~ Rev. Dr. Mang Do Thang :: ZOMI DAILY\nKum zakhat khit ih nuntak khuasak ziading ~ Rev. Dr. Mang Do Thang\nposted on 2 June 2022 at 3:04 pm Lomkholna: Article, Biakna\nTHUMASA: Pasian in Israel-te a teelkhiatna pen amaute adingin hamphatna lianpi (great priviledge) ahih mah bangin minam dangte tungah Pasian’ khuavak a taansah ding uh zong amau’ mawh puakna (responsibity) hi pah hi (Pai. 19:5-6). Israel-te in a mawh puakna uh a sep zawh lo uh ciangin Pasian in minam dangte ahi ei Gentile mite amau tangin hong na teelkhia a, Israel-te tungah a piaksa mawh puakna teng mah hong pia kik leuleu hi (1Pet 2:9). 1910 kumin lungdamna khaici tuh dingin America panin Tedim khuapi ah Sangmang Joseph Herbert Cope hong tung a, tua panin eite in Pasien’ thu za-in ih um theih uh hi. 1904 kumin Pu. Thuom Hang le Pu. Pau Suante in a nungta Pasien na pom uh ahih manin ih pu ih pate pen nidang lai-in galte ngawng a tan mite (head-hunters) ahihna uh panin khamangthang a man mite (soul winners) hong suak thei uh ahih manin Pasien tungah ih lungdam hi.\nLungdamna thu ih san khit ciangin khut zepin a om ding ih hi kei a, Pasian thu a theih nai lo mite kiangah lungdamna thu ih tangko ding mawh puak ih nei banah nisim ih nuntakna tawh zong Pasian’ hoihna a tangkoko dingte ih hi lai uh hi. Tua ahih manin Paul in Korinth pawlpite tungah, “Note mahmah pen mi hoih ka hihna uh lah nadingin kote’ lai na hi uh a, mi khempeuh in simin a theih nadingun kote’ lungtang tungah a kigelh lai na hi uh hi “(2 Cor 3:2) na na ci ngiat hi. A beisa hun ahi a, tuhun ahi zongin ih kim ih pamah Khris a um nai lo mite in Khris a hong up theih nadingun ei thu-umte pen mite in a hong sim thei Khris’ lai tawh ih kibat ding uh thupi mahmah hi. Tua ahih manin tu-in Khris’ lai tawh ih kibat nai lonate ki-enpha-in lungdamna thu hong tun kum zakhat khit nungin bangci nuntak khuasak ding ih hi hiam cih tawh kisai-in ih sep dinga hoih ka sak thu nam (4) kong pulak ding hi.\n1. Ih Zogam pen ganhing singkung lopate tektanna gam hisak ni. (Let us make Zoland as eco-friendly)\nLeitunga om pawlpite sungah gupkhiatna tawh kisai-in thupomzia nam nih om hi. Khat pen\nmihing gupkhiatna tawh kisai thupomzia (anthropological soteriology) hi a, adang khat pen kim le pam, singkung lopa le ganhingte gupkhiatna tawh kisai thupomzia (ecological soteriology) ahi hi. Ih theihsa mah bangin A.D 1054 kumin nitumna lam pawlpi (Western Church) le nisuahna pawlpi (Eastern Church) ci-in pawl kikhenna (schism) hong piang a, nitumna lam pawlpi ahi Roman Catholic pawlpi (Latin Church zong kici) in mihingte gupkhiatna bek gen penin na nei uh a, nisuahna lam pawlpi (Eastern Greek Orthodox) in singkung lopa le ganhingte gupkhiatna thu hong ultung sak uh hi. Hih thu pomzia nam nih pen Lai Siangtho sungah om tuak ahih manin a nih-in a man tuak hi a, tua ahih manin a nih-in nelh siah thei ding hi peumah lo hi. A nih tuakin ih sep khop ciang bekin a bucing gupkhiatna (holistic salvation) hi thei pan bek ding hi. (Pian 1:26-28; Late 8:6-8; Rom 8:21; Mt 10:28; Jhn 3:16).\nNitumna lam pawlpi (Roman Catholic-te’) thupom zia\nHih thupomzia a sangte in Jesu Khris pen mihingte hong gumpa (redeemer) bekin sang uh a, Greek orthodox pawlpite’ thupomzia a sangte in Jesu Khris pen Pasian’ bawlsa na khempeuh a tankhia pa (redeemer of all creation) hi ci-in sang uh hi (Rom 8:21). Cihnopna ah ih Topa Jesu Khris pen mihingte tanpa ahih banah a bawlsa ganhing, singkung lopate zong a tan pa ahi hi. Tua banah Pasian in mihingte pen a bawlsa na khempeuh tungah thuneihna leh ukna a pia hi.\nNisuahna lam pawlpite’ (Greek Orthodox Church) thupom zia\nIh Zogam sungah a beisa kum zakhat sungin (1910-2010) mihing gupkhiatna thu (anthropological soteriology) vive gen penin ih nei uhi. Hih pen Latin Pawlpite ahih kei leh Roman Catholic pawlpite’ thupomzia hi a, mihingte gupkhiatna thu ahih manin a thupi pen zong hi pah hi. Ahi zongin eite in Lai Siangtho sungah a om veve, sep lo a phamawh Greek Orthodox pawlpite’ thupomzia ahi ih kim ih paam, singkung lopate le ganhingte tawh kisai gupkhiatna thu (ecological soteriology) pen ih nawl khin kha uh a, ih tam gen nai het kei uh hi. Ih Zogam sungah 1970 kima kipanin mihingte gupkhiatna thu (anthropological soteriology) bek nasia takin hong kigen a, mi tampite in Jesu Khris umin pianthak lawh uh ahih manin lungdam huai mahmah cih ding ahi hi.\nAhi zongin tua hun lai-in ih gam sungah hehpihna (grance) bekbek ki-ultung gen kha-in, nungzui hihna (discipleship) ahih kei leh tapidaw nuntakna (Christian living) tam kigen lo ahih manin khatvei gupna ngah peuh leng gupna kitaan thei nawn lo (once saved always saved) cih ngaisutna pen mi tampite in kizang khialin ut bang bangin na ki-om kha hi. Mi kimkhat in hehpihna tawh gupna ngahna (salvation by grace) pen ut banga mawhna bawl theihna (licence to sin) na sa kha uh ahih manin gamtat hoih kisam lo cih ngaihsutna, ahih kei leh a piang sual tapidaw nuntakna (antinomianism) dinmun ciang dong a tung kha mi tampi om cih ih theih uh hi. Hih bang tapidawte in kha thu bek thupi sak uh a, taksa gamtat hoihna le kim le pam, gam le lei kepcingna cihte thupi sa hiau lo uhi.\nOrthodox pawlpite in mihingte’ kha gupkhiatna a thupisak mah bangin kim le pam, ganhing, singkung lopate gupkhiatna zong na thupi sak uh hi. Amaute in mihingte mah bangin gupkhiat ding kisam uh hi na ci ngiat uh hi. Kei theihna ah lungdamna thu hong tun kum zakhat khit tuni dongin ih gam sungah mihing gupkhiatna bek mah ultung takin kigen lai a, kim le pam, singkung lopa le ganhingte gupkhiat ding tawh kisai kithudon kha nai vet lo hi. Tua ahih manin ih gam sungah lungdamna thu a hong tun kum zakhat khit (post-centenary) ah mihingte gupkhiatna (anthropological soteriology) le kim le pam, ganhing singkung lopate gupkhiatna (ecological soteriology) pen a kilek kimin ih gen ding hun hi ta hi ci-in ka ngaihsun hi. Ih gam sungah, “Etlawm mualkuam Zogam nuam” ci-in la-a i sak zualzual zel mah bangin kim le pama om singkung lopa le ganhingte zong kep siam hun hi ta hi. Eima’ ang sung bek khualna tawh singkung lopate mawk phuk nawn loin, ih gam zong mei tawh mawk hal nawn lo a, ih Zogam pen singkung lopate le ganhing namcinte’ tualbualna gam (habitats of biodiversity) leh teektanna gam (eco-friendly) ahih nadingin i hanciem ding uh pen Pasien’ deihna ahih lam phawk ni.\nIh mite in hi bang lungsim a neih nadingin theihsakna (awareness or conscientization) tam veipi bawl kul hi. Gentehna-in ih Zogam pen a nim dildial gam ih suah sak nop leh singkung a mawk phukte pen tualthat zah dongin lipkhap sakin a kituak a kilawmin ih liau sak ding uh kisam ding hi. Tua banah gam le lei le ganhing singkung lopate itna la (ecological songs) tampitak phuakin gospel ih pai mah bangin khua khat pan khua khatah zinin ih gen tangtang uh kul ding hi. Ih sanggam Falam, Hakha lamte in hi bang dan a bawl zawh uh sawt mahmah ta hi. A khangto gamte ah gamsate kimawk kap thei lo a, sa bet hun (hunting season) sung bekin sa kikap kiman thei bek hi.\nGamsate a zangmat hun (mating season) sungin sa bet khuan kipia lo hi. Hih hun sung pen ganhing anu le apa a kithuah hun le a no sang hun ahih man ahi hi. Tua ahih manin Pasian in eite kep dinga a hong piak nate tungah i gamtat khialhna (ecological sins) bang teng om hiam, ci-in ei le ei ih kisittel ding a, eimau’ angsung hamphatna lel ding tawh gamhalna, singphukna, dynamo tawh ngasa matna, a hun lopi-a sa betna cihte ih kidop ding kisam hi. Kim le pam singkung lopate tungah ih gamtat khielhna (ecological sins) hangin a piang ahi khuahun kisiatna (deterioration of eco-sytem) le tuate pana a hong piangsawn leitung khualumna (global warming), mencipnate (landslides), kialpite (famines), huihpi guahpite (cyclones and hurricanes) cih bang gimna a tuamtuamte le gentheih dongtuahnate (crises and disasters) a hong pian loh nadingin ih hanciam ding uh hi.\nHi thute i gen ciangin taksa vai hi, Pasian’ thu tawh kituok kei a ci zong om kha thei ding hi. Hih pen taksa vai hi peumah lo hi. Evangelist minthang le khamangthang tampitak a man D.L Moody nangawn in zong, “Tapidawte in vantung thu bek a ngaihsut luat manun leitungah mihoih a suak theih kei uh hi” (Christians are so heavenly-minded that they were no earthly good) na ci lai sam hi ven.\n2. A man taktak biakpiakna (authentic worship)\nEi mite in biakpiakna i cih ciangin biakinn sunga i kikhopna bek biakpiakna (worship) kisa kha thei hi. Biakpiakna a kici kammal pen Hebrew-te pau ahi leitourgein pana kila hi a, tua sungah siampite in biakinnpi (temple) sungah biakpiakna a luina uh leh mipite phattuam nading a sepkhiatna uh cihte kihel hi. A tomin gen leng Pasian biakna (worship) le a pualam sepkhiatna (service) kigawm pen biakpiakna a kici ahi hi. Tanglai Mikangte (Anglo-sexon) in worth-ship na ci uh a, ih Pasian pen ama’ ngah dinga a kilawm pahtawina le minphatna khempeuh piakna ahi hi. Biakpiakna (worship) pen a huampi-in nam nihin kikhen thei hi.\nPasian phatna (Praise)\nHih zong sep dinga a kisam le a thupi ahi hi. Hih biakpiakna mun pen mun siengtho (sanctuary) ahi biakinn (temple/church) hi a, nikten puansilh a hoih nono silhin la ngai nono tawh Pasian i biakna mun ahi hi. Pasian thuthuk a theih mite in hi bang biakpiakna pen Zion mual tunga nopsakna dan (at-ease-in- Zion situation) na ci ta ziau uh hi. Hi bang biakpiakna ah a kisap leh la sa-in lamin diangin Pasian kiphat ziah ziah ahih manin hih mun pen nop ih sakna mun (comfort zone) zong kici thei hi. Israel-te adingin nop a sakna uh mun pen Zion muol tung hi a, Samaria-te adingin Gerazim muol tung ahi hi.\nSepkhietna mun (service zone)\nHih mun pen biakinn hi loin leitung (world) hi a, hingtang kipumpiakna “living sacrifices” ahi ih nuntakna khempeuh tawh biakpiakna ahi hi (all of life is worship). Paul in, “Tua ahih ciangin sanggamte aw, Pasian in eite tam veipi tak hong hehpih ahih manin ama lungkim nading le ama nasep nadingin nomau mahmah a hingtangin Pasian tungah na kipiak nadingun ka hong thum hi” (Rom. 12:1) na ci ngeu ngau hi.\nTua banga hingtang kipiakna pen Lai Siangtho in Pasian biakna man taktak ahi hi na ci pan bek hi. New International Version (NIV) in, “Pasian adingin a san taak le a siangtho biakpiakna hi a, tua pen khalam tawh kisai sepkhiat biakpiakna ahi hi” (holy and acceptable to God, which is your spiritual act of worship) ci hi. New King James Version (NKJV) le New Revised Standard Version (NRSV) in, “a kilawm na biakpiakna uh ahi a, tua pen kha lam biakpiakna ahi hi, (your reasonable service which is your spiritual worship) ci uh hi.\nGentehna-in, a kilawm kha lam nasepna ih cih ciangin ih sumpite pen pawlpi sung nasepna bekah zek loin Samaria mi hoih pa bangin biakinn pualam ahi leitungah huhna a kisam mite tungah zong ih zek ding uh kisam ta hi. Tua ahih manin eite in ih galkap sepna mun, i sangkahna sanginn, ih kumpi nasepna zuminn khempeuh pen biakinn (sanctuary) tawh a kibangin ngaihsun a, biakinn kikhop ciang bekin Pasian a kibia thei hi loin ih omna mun khempeuh pen Pasian’ biakna mun hi ci-a ih ngaisut theih ding uh kisam hi.\nTua hi a, tu-a kipanin Pasian bia dingin biakinn ah va kikhawm ning, ih cih mah bangin Pasian bia dingin sum va zong ning, ahih kei leh zum va kah ning, ci lehang hih pen biakpiakna man taktak ahi kha tawh biakpiakna (spiritual worship) kici thei pan bek ding hi. Ei pawlkhatte in belh biakinn sung, pupit mai ah khut lamin la sa-in awngin a kikhuk keeite bek kha tawh kidim ih sa kha uh hi. Kha tawh kidimna pen gamtat hoihna ahi Kha Siangtho gah gahna (spiritual fruits) hizaw hi (Gal. 5:22-23). Gamtatna om lo pi-a lamna dianna cihte pen Kha Siangtho tawh kidimna lim hi lo a, apkhapna (ecstacy) hi zaw hi. Kha tawh biakpiakna taktak sungah ih pumpi, ih khut ih khe, ih lungsim, ih neisa, ih sum ih pai le ih pilna khempeuh kihel a, hih pen hingtang biakpiakna (living sacrifice) kici ahi hi. Hih bangin hingtang biakpiakna ih nei theih ciang bekin ih biakpiakna pen Pasian mai ah a san taak le a kilawm kha tawh biakpiakna (reasonable, spiritual act of worship) suak thei pan bek ding hi (Rom 12:1).\nPasian in a kilawmsakna a puatham biakpiaknate a san lo lam Amos 5:21-24; Isai 58:6-7; Mat 15:8 cf Isa 29:13 te ah en lehang kician takin kimu thei hi. A taktakin Pasian muhna ah biakinn sunga biakpiakna ih bawl sangin a pualam (leitung) ah sep dinga kilawmte ih sepkhiatna thupisak zaw hi. Biakinn sung sangin a pualam ah Pasian ading sepkhiatna (service) a thupi zawk lam a minthang mahmah church father khat ahi St. John Chrysotom thugenna tungtawnin kithei thei hi. Amah in, “A pualama om inn le lo a nei lo mite lakah Khris ih muh kei-a ahih leh ih biakinn sungah zong ih mu tuan peumah kei ding hi (We shall not find Christ at the altar unless we are also finding him in the homeless outside) na ci giap hi. Tua hi a, Pasian’ deih biakpiakna ih cih in ih nuntakna khempeuh tawh biakpiakna ahi hi (all of life is worship).\nHingtang biakpiakna (Rom 12:1) ngaisun pha leng bang kimu thei hiam cih leh ih sepna khempeuh le i nuntakna khempeuh ah zong biakpiakna a lui lui ih hi gige uh hi. Hih thu tawh kisai-in Pasian mizat minthang pawlkhatte’ thugen ih lungngai ding hi. Martin Luther in, “Bawngnawi suk pa in Pasian’ minthan nadingin suk thei hi (A dairy maid can milk cows to the glory of God) ci hi. William Carey in, “Ka sangmang hihna tawh mite tungah hong tanpa’ thu ka gen ding kul hi. Tua nasep ka sep zawh nadingin khedap a khui bek ka hi hi (My job as missionary is to tell people about the savior. I just cobble shoes to pay my way) na ci a, Jim Guyer, Pastor, Beulah Presbyterian church, Pitsburgh in, “Biakpiak hun man zo ta ahih manin biakpiakna kipan ni” (the service is over, let the worship begin) a cih thute ngaisun lehang biakpiakna pen biakinn sung bekah piak ding hi loin a pualam ah zong kipia thei ahih lam kilang hi.\nTua banah thuciam thak lam mipil pa (New Testament scholar) William Barclay in biakpiakna man taktak tawh kisai-in hih bangin na gen hi: “Biakpiakna man taktak ih cih in biakinn sunga ih sepnate bek hi loin Pasian tungah nisimin ih nuntakna ap a, leitung khempeuh a nungta Pasian’ teenna biakinnpi banga muhna ahi hi” (Real worship is the offering of of everyday life to Him, not something translated in a church, but something which sees the whole world as the temple of the living God).\n3. Hong puahpha thei khami hihna (transformative spirituality)\nTaksa mi (carnal man) hong kicih ding pen kuamah a ut ki-om lo a, khami (spiritual man) hong kicih ding ki-ut ciat pong hi. Khami hihna (spirituality) pen nam nih-in kikhen thei a, Pasien’ thu bek lungngaihna (contemplation) le sepkhietna (action) ahi hi (Mat 5:13-14). Khami hihna tawh kisai-in pawlpite le upna tuamtuamte’ zat dan le pom dan kibang lo hi. Kum zalom khat hunin tapidawte in khami hihna pen Pasien adinga sihna thuakna (martyrdom), zawnna (poverty), zi nei lohna (chastity), limsanna (ectasy) ci-in na ngaisun uhi. Irish minamte in pumpi kidekna (asceticism) pen khami hina-in pom uh a, tua pen (celtic spirituality) kici hi. Roman Catholic pawlpi in sacrament nam (7) a neih uh pen tua tawh kituakin a gamtat uh ciengin tua banga a gamtatna uh pen khami hihna-in sang uh hi.\nSacrament nam sagih te pen mawh phelna, tuisawpna, sathau siangtho nuhna, phongzi suahna, siangtho kitenna, x’mas hanthotna, missa biaknate ahi hi. Tua ahih manin RC pawlpi in Pasian’ tau (altar) pen khami hihna munin ciamteh uh a, pawlpi puahphate (reformers) in khami hihna pen “thungetna le nasepna” (prayer and work) hi ci-in ngaihsun uh hi. Tua ahih manin amaute in biakinn le leitung (sanctuary and world), a siengtho (sacred) le a nin (profane) cih bang khen se lo uh hi. Ecumenical pawlte (a diakdiakin WCC tawh a kizom pawlpite) sungah mi cimawh, mi zawngkhalte tungah lainatna nasep (social work) le mi kinengniemte panpihna (social action) pen khami hihna-in ngaisun uh hi. Pentecostal/Charismatic pawlpite in lawpna, dianna, limsanna (ecstasy), le Pasien tawh kituahkhakna (experience) pen khami hihna-in sang uh hi.\nKum zalom (20) nung lamah a hun le thupiang zui-a khami hihna (contextual spirituality) tampi om a, a diakdiakin Latin America gamte ah tam pen hi. Amaute in zawnna le minam dangte’ netcipna panin suahtak nading a thupi penin ngaisun uh ahih manin zawnna panin suahtakna (liberation from poverty) le mizawngte panpihna (option for the poors) nasep pen khami hihna-in ngaihsun uh hi. Hih bang khami hihnate pen a hun zui-in tapidaw thu-um mite in na zang uh a, a sia zaw a phazaw cih bang om tuon lo hi.\nAhi hangin Pasien’ deih khami taktak i suah nop leh a kilekkim khami hihna (balance spirituality) i nei ding uh kisam hi. Tua pen Pasien thu lunggaihna le sepkhiatna (contemplation and work) ahih kei leh thungetna le nasepna (prayer and work) thuah khawmna hi a, hih bangin ih sep ciang bekin kim le pam le midangte a kikhelsak thei khami hihna (transformative spirituality) a neite ih hi thei pan bek ding uh hi. Tuhun pawlpi khempeuh ah ih kisap bulpi pen sepkhiatna tawh a kilak ih pawlpi, ih khua ih tui le ih kim ih pam a hoih lam tawh a kikhelsak theih khami hihna ahi hi.\n4. Sepkhietna pen thupha-a sanna (blessings in terms of service)\nThupha nam tampite lakah nam (3) i kikum ding uhi. A khatna pen hauhna thupha “blessings for prosperity” ahi hi. A nihna pen thuakna thupha “blessing for sufferings” ahi hi. 2 Cor 12:10 ah, “Kei ka thanem mahmah laitakin a thahat mahmah suak ka hih manin Khris hangin ka thanemna, simmawh ka thuakna, haksatna, bawlsiatna, le lungkhamna ka thuaknate tawh ka lung a kim mahmah hi” ci hi. Job 1:21 sungah, “Ka nu sung panin guaktangin ka suak a, guaktang mahin ka ciah kik ding hi. Topa in hong pia a, Top amah in hong la kik hi. Topa’ min kiphat tahen” na ci hi. A thumna pen sepna thupha “blessings in terms of service” ahi hi (Lk. 1:28. 29; 19:31). A tunga thuphate lakah a khatna pen i deigawh pen hi dingin ka um hi. A nihna le a thumna pen a deih kitam khol lo ding hi. Ahi hangin a khatna sangin a nihna le a thumna pen Pasian in hong diehsak zaw phial ahi tam cih huai hi.\nIh zawn luat manin inn hoih lo hoih nei khat peuh, ahih kei leh motor car neih khat peuh thupha ngah ci-in i ultung gen thei uh hi. Pasian’ deih taktak thuphate lakah a thumna ahi sepkhiatna thupha pen Pasian hong tulmawhna khempeuh ah ih kizat theihna hi a, hih pen thupha lian pen hi zaw dingin ka um hi. Pasian in Jesu suah nadingin nungak siangtho Mary’ naubu (uterus) na tulmawh hi. Mary in zong, “Na gen bangin ka tungah piang tahen,” ci-in phaltakin Jesu gai nadingin a naubu na kawm hi (Lk 1:38). Jerusalem khuapi-ah gualzo-in a pai nadingin Jesu in laano na tulmawh a, (Lk 19:31) paisan pawi a bawl nadingin innkhan hoihte na tulmawh hi (Lk 22:8-13).\nThupha ngah i cihte pen nei le lam le pilna siamna a neite hi loin, ama’ kisapna munte ah Pasien in a tulmawh mite hizaw hi. Tua ahih manin tu-a kipanin ih lungsim puakzia (attitude) ih khek ding uh kisam hi. Bang zahin haksatna ih thuak zongin Pasian ading ahih nak leh ih thuak keikai ding kisam hi. Tua hi a, haksatna khatpeuh ih tuah ciangin Pasian tot bawlin, bang dingin hih bang haksatnate thuak kha sese ka hia! (why me!) ci lo zaw-in, “Ken zong bang dingin amaute bangin thuak lo tuan zenzen ding! (Why me not!) ih cih thei ding uh hizaw hi. Hih pen thupha ngah mite’ kammal zat ahi hi.\nA beisa kum zakhat lai-a kipan tuni dongin ei tapidawte in kha lam bek ih ultungsak uh a, ei tawh a kisai kilkel lo Pasian’ sep dingte ahi mailam thupieng dingte (eschatological events) peuh awlmawh penin ih nei dih zen uh hi. Mi kimkhatte in upmawh thu peuh tawh Jesu hong paikik nading bekbek gen thapai-in kitaklah phial mawk uh hi. Ei thu-um mite in ih sep dingte ih sem kei uh a, ih sep lo ding teng peuh ih sem zanzan uh hi. Pawlkhatte leuleu in Lai Siengtho deihkaihin Matthew 28: 19-20 sunga kigen Sawlpina (The Great Commission) ahi lungdamna thu gen ding sangin hauhna le cidamna thugenna (health and wealth gospel) khawng peuh genna ah a hun uh beisak keei lel mawk uh hi.\nEi tapidaw pawlkhat in ih thupha ngahna pen ei ading bek sa kha-in minamdangte ading ahih lam ih phawk nawn kei mawk uh hi (Piancil 12:1-3). Tua ahih manin thupha ih ngahna uh pen ih hamphatna uh ahi mah bangin midangte tungah Pasian’ khuavak puak nasep zong ih sep phat mahmah ding uh kisam hi. Tua hi a, midangte adinga nuntakna (living for others) pen thupha ngah mite’ nuntak khuasak zia ahih lam phawkin hong tung ding kum zakhat khit (post centenary) ah ang sung hamphat nading bek a lamen tapidawte hi nawn loin midangte in eite tung panin Pasian’ thupha a san thei nadingin thupha a zek sawnte (dispensers of blessings) ahi dingin Pasian in thupha hong pia kim ciat tahen (Piancil 12:1-2). Rev. Dr. Mang Do Thang (Church Pastor, Zo Baptist Church Yangon)\nPrevious: USA, Lincoln pan Pa Zen Mun Mang (Hatlangh, Muizawl) in hongnusia\nNext: Zomi le Pawlpi khantona ~ Rev. Dr. Mang Do Thang


url: =Tulaai Leitung Thuthang Tuamtuam Updates April 14, 2016 :: ZOMI DAILY\nposted on 15 April 2016 at 7:14 am Lomkholna: Khawmpau, Myanmar, News, World, Zomi\n* • Kawlgam Mandalay khuapi pan nitumna lam tai 84 na kiim pawl MONGZUA khua kiim ah April 13, 2016 ni in 6.9 Magnitude ahaat zinling a, Kawlpi kiim dong lok to bektham lo Gamveng ahi China, India gamte dong lok mang ahihman in China leh India te bang in mipi te innpua ah nawnkhia zihziah uhhi. Kawlgam peen kithuzaakna hamsa, Kumpi gina sana kinei meel nailo ahihman in bangciang tung cih kitel naai tadih lophot a Inn le lo pawlkhat bel siattuak hi.BBC\n* • Akizom mah inJapan gam tawlam6,Kyushu tuikulh tung ah April 14, 2016 ni in 6.4 haat zinling a Inn 16,000 kisia in lampi pawlkhat asiat ban ah 38,000 in mei neilo in mi 46 zato ah kipuak hi. Adang aban bangciang tung cih thu kizaakna omlian naio hi. VOA\n* • China in vompi sahawm a akiim apaam teng aphulphulna mun South China Sea tung ah US leh Philippine gaalkaap te kipawl in Tuilam leh Vanlam tawh kizuih hialhial na abawl laaitak hi ci in US Secretary of Defense Ash Carter in April 14,2016 ni in Manila khuapi pan genkhia hi. Hih peen South China Sea tung ah kileh na anih veina hi a amasa peen Japan te tawh March kha sung in nei uhhi. CNN\n* • US State Department ten April 13, 2016 ni in Sen gam leh gamdang pawlkhat te ah mihing zaleenna atawmzia pulaakkhiatna nei uhhi. Tua thu tawh kisai in Chin na ten April 14,2016 ni in US te leh kawkpah uha, US Palil ten Inn le lo neilo micimawhte athahna, Syria, Afghanistan gam leh Iraq gam te ah mawhna neilo mi alom alom a athahna te, US gamsung ah Politics kimawlna hang a neeksim sumte, Mihing zaleenna palsatna hilo ahihiam? Onggencian uhhen la onggen ciannop kei uhleh lah Leitungbup pi in amau nung mah izuih kuulding ahihman daai lel uhhen ci in leh kawk uh ahihman in US te aimitdeh bangphot tadih uhhi. BBC\n* • South Korea gam kiteelpina April 13, 2016 ni in bawl uha, Upmawh huai hetlo tak in President Park Geun-hye’s Party ahi Saenuri party ten Tutna 300 lakpan 122 bek ngah in alangkhat ahi Minjoo Party of Korea ten 123 tawh zo kiau se uhhi. Mipi te in President Park sum vaai ah muanglo, North tawh akizopdan deihlo ahihman in Saenuri party guallel cin kigen hi.VOA\n* • Tulaai tak peen Kawl te Dawi Pawi-Tuibuahpawi hi a zum kheempeuh kikhak himah leh Kawlgam State Counselor Pi Daw Aung San Suu Kyi in thukin vilvel thukikupding om ci in Meeting khat April 14,2016 ni in sam a bangthu bangla kikumding cih kitheilo himah leh gamvaai thongkia te khah vaaiding hinteh ci in ki ummawh ciat hi.VOA\nPrevious: Nupite’ theih dinga kilawm (2)\nNext: US gamsung khualzinna pawlkhat – 104


url: =The Shanah (Ngei bang ngei or …..) :: ZOMI DAILY\nposted on 20 January 2018 at 10:56 am UTC+9:30 Lomkholna: Biakna, Dimlunzam\nSiapa zan in ong hawh a, “Kum khat acih bang ahia” ci in ongdong hi. “Ni 365” ka ci kik. Sia pa in, “A hi zongin, Hebrews te LST sungah tua sangin tamzaw hi. Kumkhat pen “Shanah” ci uh. Tua sung ah thusim om hi. Hih kammal pen numbat 2 tawh ki mematna om hi. “Kawi ci dan in maw sia.”\nShanah pen nihna (the second) cihnopna zong hi. A hi kik kik (repetition) a hih kei leh a kibang nih (duplicate) zong ci thei. Kum i cih ngeina te pen a piangngeisa teng mah ong pai kik kik hi. Tuk, khal cih khua hun te e. Sing teh kia, singno hing, paak te puLh, si in suak cih teng a ki lumletlet aive.\nI sepngei teng mah ki zui kik a hih leh tu a ong tung ding kumthak ah bang ong ci ding naci a?\n“Tu a dan a hihleh i ngei teng mah in ngei ngei lodia maw?\nSiapa in, “I theih ding khat om! Shanah in khiatna nih nei hi. A ngei bang mah cih bek hi lo” ki khel” cih khiatna zong nei zel ei.”\nSia aw thua bang in ki lehbulh khiatna nei kammal om zawzen maw?\nLeitung ngeina pen a hi ngei bang mah hi den ding a Pasian dan a hih leh ‘thaksuak” ki khel’ cih te ai ve. Pasian thei ingh ci napi ki khel lo cih peuh mah om thei lo. A ma deihna in i ngei bang den ding deih lo ki thak pat, kalthak suah leh a lui na te pan in suakta ding deih hi.\nTua bang in athak nuntakna na deih leh leitung ngeina te tel kei zaw in la Pasian pianngeikan nuntakna te tel zaw le teh. Hih a lui na te i gal ah om Pa deihna tel zaw in. LST ah a kigelhsa mah bang in,’A mah in nate athak in a bawl zo hi’ a ci hi. A ma deihna nuntakna thak ah ki hong in’.\nMission: zongsat hoihlo, ngeina hoilo, a lui nuntakna pan in kal suan khia in. Na sep na bawl ngei nai loh khat ong sem dih in. Kha Siangtho tawh nuntakna thak ah ong kalsuan in.\nIsaiah 43:19; Romans 6:4 2Cor 5:17\nCahn Day 3, The Shanah\nPrevious: ZAM :: UNHCR Meeting tawh kisai zaksakna\nNext: Sehkholhsa mite sapna, diktansakna, leh pahtawina (Rom 8:30)


url: =Japan te e naupang pattah zia :: ZOMI DAILY\nposted on 14 October 2014 at 5:02 pm Lomkholna: News, Zomi\nJapan gam pen i theihsa mahmah in gam leh minam itna anei phadiak a leitung tangthu ah a ki ciamteh gam khat a hihi. Hi danin gam leh mi nam a it theih nangun kamtawh gen lai hawm cih niang hilo in aneu tungvua kipan alungsim uhah khengsak ngiat uhhi. Sia/siamah te in napang no te tawh hunnuam lazel in pakhoih te, mualhoih te,luihoih te, mun hoih\ntuamtuam et pih kawikawi in naupang teng lungdam sak, ki pak sak mahmah uhhi.\nNau pangteng in nop asak mahmah laitak in sia/siamah ten naupang te thudong in nop nasa uh hia? Naupang teng in dawng in noplua ci in awng ziahziah uhhi. Sia/siamah ten dong leuleu in midang,gamdang mi te hongpai in hong lei nung or hong sutsawm le uh no bangcih ding? Naupang ten ko saili khawng taw kapding,ciangkhawng tawh sat gawp dingin hawlkhia ding ci lamlam uhhi.\nHi danin aneu tungvua kipan alungsim sung vuah gam it na khengsak mahmah mawk uh hi. Ei zomi te zong sunday school pawi,mucu pawi, naupang te tawh pawi i nei ciang in hi dan in gam leh minam hong it hong vei theih nangun pantah zong leng i pu i pa gam gullu mual,lennu pa, thangmual leh i gam i lei ngiat i kem zoding ding.\nLailek- Pau Khan Thang,Bangalore, India\nSource- sia Sein Win\nPrevious: FGA Tulsa kum (7) cinpawi ki bawl\nNext: Thuthak Tomkimcing 14 Oct 2014


url: =Kumpi Masate 3 | Siantongluan.net\nKumpi Masate 3\nKumpi Masate 3 |\nSolomon in Egypt kumpipa Faro tawh numei-a kizopna bawl hi. Amah in Faro tanu la a, ama inn leh Topa biakinn leh Jerusalem kimkota kulhpi a lam a zawh mateng David khuapi sungah tuanu paipihin omsak hi.\nAhi zongin Topa}-a dingin biakinn kilam nailo ahih manin mite in mualtunga biaknate-ah biakna pia uh hi.\nSolomon in Topa itin, a pa David thukhamte zui hi. Ahi zongin amah in mualtunga biaknate-ah biakna pia-in paknamtui hal hi.\nTua ciangin biakna a pia dingin Gibeon-ah kumpipa pai hi; bang hang hiam cih leh mualtunga biakna mun a lian pen ahi hi. Solomon in tua biakna tau tungah meihal biakna tam veipi tak a piaknasa mun ahi hi.\nGibeon-ah zanin mang sungah Solomon tungah Topa kilang hi. Pasian in, "Nang kong piak ding hong gen in," a ci hi.\nSolomon in, "Na nasem ka pa David tungah a lian itna kip na lak hi. Bang hang hiam cih leh cihtakna, thumanna tawh nangma mai-ah gamta-in, nangma tungah lungsim thutang hi. Nangmah in ama-a dingin hih a lian itna kip koihsakin, tuni-in ama tokhom tungah a tu ding tapa khat na pia hi.\nTu-in, Topa ka Pasian aw, kei pen naupangno khat hinapi-in ka pa David munah kumpi-in na nasempa nong koih hi. Bangci gamtatin bangci nasep ding cih ka theih khat zong omlo hi.\nA lian, a phazah a kisim zolo, a tamna a kiseh theilo, nangmah in na teelsa na mite lakah na nasempa om hi.\nTua ahih ciangin keimah in a sia leh a pha ka theihtheihna dingin na mite ukna ding thu theihtelna lungsim na nasempa hong pia in. Bang hang hiam cih leh hih a lian a tam na mite kua in ukzo ding ahi hiam?" a ci hi.\nSolomon thungetna in Topa lungkimsak hi.\nPasian in ama kiangah, "Nangmah in hih thu hong ngenin, nangma-a dingin khansauna ahi a, hauhna ahi a, na galte thahzawhna ding ahi zongin hong ngenloin, a man thu na theihna dingin nang-a dingin thu theihtelna hong ngen na hih manin,\nen in, nangma hong ngetna bangin kong pia ding hi. En in, nangma hun ma-in nang tawh a kibang a omlohna ding leh nangma khitah zong nang tawh a kibang hong khanlohna dingin pilna leh theihna lungsim kong pia ding hi.\nNangma hunsung tawntung kumpi dang nang tawh a kiteh theihlohna dingin nangma hong ngetloh hauhna leh pahtawina zong nang kong pia ding hi.\nNa pa David in a tot bangin nangmah in ka lampite tawnin, ka thukhamte leh ka thupiaknate na zuih nak leh na khan ka sausak ding hi," a ci hi.\nTua ciangin Solomon khanglo a, hih pen a mang na hi hi. Tua ciangin Jerusalem-ah amah pai a, Topa Thuciamna Singkuang mai-ah amah dingin meihal biaknate leh thunuama biaknate pia-in, a nasemte khempeuh-a dingin pawi khat a kham hi.\nTua ciangin kumpipa kiangah numei paktat nih hong pai-in a mai-ah ding uh hi.\nA numei khat in, "Aw, ka topa aw, hih numei leh kei, inn khat sungah ka omkhawm uh hi; amah zong inn-ah a om sungin keimah in ta khat ka nei hi.\nKa ta neih khit ni thum ni ciangin hih numei in zong ta hong nei hi. Ko gel bek a om ka hi uh a, kote tawh inn sungah kuamah dang omlo hi.\nAmah in delhphahkha ahih manin zanin hih numei tapa a si hi.\nTua ciangin zankim laitakin amah tho-in, na nasemnu ka ihmut laitakin ka kiang panin ka tapa la-in ama ang-ah koih a, ama tapa si kei ang-ah hong koih hi.\nZingsangin ka ta nawi a pia dingin ka thawh ciangin, a sisa na hi hi. Ahih hangin limtakin ka et ciangin, amah pen keima sung pana suak ta na hilo hi," a ci hi.\nAhih hangin a numei dang khat in, "Hilo hi; a hing naupang keima-a hi a, a si naupang nangma-a ahi hi," a ci hi. Tua ciangin a masanu in, "Hilo hi; a si naupang nangma-a hi a, a hing naupang keima-a ahi hi," a ci hi. Tua bangin kumpipa mai-ah amaute gel in thu gen tuak uh hi.\nTua ciangin kumpipa in, "Khat in, A nungta pen keima tapa hi a, nangma tapa si hi, ci hi. Tua ciangin adang khat in, Hilo hi; nangma tapa si a, keima tapa a hing pen ahi hi, ci hi," a ci hi.\nTua ciangin kumpipa in, "Namsau khat hong la un," a ci hi. Tua ahih ciangin kumpipa mai-ah namsau khat hong kipaipih hi.\nTua ciangin kumpipa in, "A nungta naupang khen nih suah un la, khat tungah alang pia-in, adang khat tungah alang pia un," a ci hi.\nTua ciangin a tapa a nungta numei in a lungsimah a tapa khasiat ahih manin kumpipa kiangah, "Aw ka topa aw, a nungta naupang amah piazaw in; bangbang hita leh amah that kei in," a ci hi. Ahih hangin a khat in, "Hih pen kei ka hi a, amah in ahi zongin tang theilo ding hi; hong hawmsak un," a ci hi.\nTua ciangin kumpipa in dawngin, "A masa numei tungah naupang hing pia un; bangbang hita leh that kei un; amah pen a nu ahi hi," a ci hi.\nTua ciangin Israel mi khempeuh in kumpipa piak thukhenna za uh hi. Thutang a sem dingin ama tungah Pasian in pilna pia hi, ci-in phawk uh ahih manin amaute in kumpipa lamdangsa-in a om uh hi.\nTedim Lai Siangtho / Laibu: Kumpi Masate 3


url: =Pa leh Ta ~ Sia Ngul Za Tung :: ZOMI DAILY\nposted on 17 March 2020 at 10:09 pm Lomkholna: Article\nAmerica gam Brooklyn khua, mawtaw kipaitheh ziahziah na lamkabom khat ah, puteek khat lam a kantan laitak in sibup in tuk hi. Agei apam pan a mu te’n zong delhhuan pah uh a zato ah zasak hi. Zato mawtaw khat hong tungpah lian a, anai penpen King County zato ah puakpah uh hi.\nEmergency a nasem siavuan, siamah te’n zong thakhatthu in bawlpah uh hi. Ahizong in putekpa pen alungtang na hi a, nasia mahmah khinzo in, azingciang khua avaknawn tam maw cih ngaihsun uh hi.\nPutek pa’n khatveivei khua a phawk ciangin ‘kata hong sapsak un’ ci niloh hi. Siavuan siamah te’n zong putekpa hehpihhuai samahmah uh a, a sihma in ata musak nuamlua uh hi. Putekpa’ puan-ip sung a zon leh laikhak khat mu uh hi. Tua lai a et ciangin ata’ min leh galkap khat ahihlam thei uh hi. Tua laitak in Carolina ah om cih zong thei uh hi.\nSiavuan pa in Red Cross zumpi ah athuteng zasak hi. Tua pa’n Carolina ah kizasak leuleu a, atapa a manlang in a paina ding ngenh hi. Carolina pa’n Red Cross officer khat mawtaw tawh galkap len’ ah ki paisakpah vingveng hi. Kamphatna in tua galkappa mupah hi. A bute’ kiangah athuteng gen in, galkappa paipih a, vanleng tawh putekpa’ omna ah ki puakpah hi.\nTua ahih manin galkappa pen khuamial hun in zato hong tung hi. Duty kia siamahnu in galkappa tutphah khat pia in putekpa gei ah tusak hi. Tua khit ciangin siamahnu in damtak in putekpa phawng hi. “Pu aw, hi’ah na tapa hong tungta, en dih aw” Siamahnu in damtak in phawng napi, putekpa pen gimlua ahih manin khuaphawk tuak mello hi.\n“Nata hong tungta, pu aw”, siamahnu in a sapsap ciangin putekpa’ mit damtak in hong hak diamdiam hi. Galkappuan silh tangval khat a muh ciangin, putekpa zong akhut langkhat khak hi. Tangvalpa in zong akhut khak a damtak in len hi. Putekpa’ khut alet ciangin tangvalpa i apa a itna ‘dat’te a khuttung tawn in a luang tawh kibang lua hi ci-in saimahnu in ngaihsun a, lungkim mahmah hi.\nAta’ khut alet ciangin lungkim’ tuak mahmah a, putekpa sibup in khuaphawk nawnlo leuleu hi. Tangvalpa in ahih leh putekpa’ khut damtak in len gige veve hi.\nKhua zan mahmah ta a, siamahnu in tawmvei pusuak in tawlnga ve a cih hangin, tangvalpa utlo a, putekpa’ geimah ah om niloh in acing’ hi.\nZato ah zan in cina cin’ a theingei te’n bangzah in ki cim’ cih theitek ding hi. Khuazan tektek leh ki cim’ semsem hi. Ahi zongin tangvalpa ahih leh apa, putekpa’ gei pan pialkhia lo in cing’ gige hi.\nZa’ duh mahmah khat hi napi, zato atun’ a kipan zialkhat zong tep lo in, putekpa khua aphawksun ciangin a lungnopna ding thu genpih a, a hopih lam’ siamahnu in mu hi. ‘Aw, hi galkappa nak thupi, apa it taktaksam ei’ ci-in a lungsim sungah phat mahmah hi. Tua bangteng tawh hun beibei a, zingsang khuavak milmial hun in putekpa si ta hi.\nTua ciangin galkappa zong apa’ khut alet gige te lupna tungah damtak in koihsuk in, pusuak ding thu siamahnu kiangah ngenh hi. Siamahnu in misi a bawl laitak in tangvalpa in zakhat hal in a tep hi. Siamahnu in misithu telephone tawh a gen khit ciangin, galkappa hehnem in hopih hi. Ahih hangin galkappa’ thu dotkik a zak ciangin siamahnu in lamdangsa lua hi.\n“Siamah, hih putekpa kua a hia? Koi pan a?” “Ha! Napa hilo maw?” Siamahnu’ thudotna tangvalpa in a lu peisan hi. “Hi kei, kapa hi kei, zong’ mu ngei het ke’ng” “Tua ahih leh zato nong tun teh bangdia genpah lo?”\n“Aw, hong gen leng, hici dan hi. Red Cross officer pa’n hong sap teh, kei zong kapa si dekdek ahih leh ci a, ka zuih hiven, zato ka tun teh kapa ahih lohlam thei. Hong kisam khial cih zong phawk, amah lah si dekdek ta, ata munuam mahmah cih ka ngaihsut ciang hehpih huaisa lua. Gim mahmah ahih teh ata ka hih leh hihloh zong theilo ding a, ata lah a om theilo hikhin ci leng, kei ma’n a cing’ himai ingh. Ka upmawh mah bang in, putekpa’ ata mah hongsa a, a lungnuam pah sa ingh. Tua hang a kei zong a bei a tawp dong a hanciam vet hi’ng”\nLamdangsa lua in siamahnu pau theilo in a om laitak in tangvalpa apualam ah paikhia ta hi. Tua khit ni nih, putekpa a vuilap in ata taktak hong tung hi.\nPutekpa’ ta leh zanthapai’ a cing’ tangvalpa, amin uh kibang a, a omna uh zong kibang citciat hi. A galkap nambat bek ki lamdang hi. Red Cross officer pa in nawhsatak in amin a gen ziau ciangin, galkapbu pa in a min kibatpih pa na sapsak kha na hi mawk hi.\nAhizongh in ata takatak ahi lo tangvalpa in putekpa’ laitah dong ata taktak bangin na cing’ na uap hi.\nKi itna, ki hehpihnate bei semsem hi i cih tuhun in, hih galkap tangvalpa banga itna hehpihna a nei mikhat i muhkhak zenzen pen, lungdamhuai mahmah hi ci-in siamahnu leh zato nasemte in gengen uh hi. Sia Ngul Za Tung (RD pan Roy Popkin i ’Night Watch’. NZT)\nPrevious: Nuntakna lukhu vs Covid-19 ~ Sian Kop Lian\nNext: COVID-19 ~ Nicholas Pau


url: =LESSON 12 MARCH 18 – 24 KHA SIANGTHO’ NASEP ~ MUC\nLESSON 12 MARCH 18 – 24 KHA SIANGTHO’ NASEP\nAdmin 11:13:00 AM Articles, Sabbath School Lesson\nTU KAAL SUNG SIM DING: John 16: 8 – 11; Rom. 5:10; Heb. 4: 15, 16; 1Pet. 5:8, 9; 1John 5: 12, 13; Late 31: 24.\nKAMNGAH: Kha Siangtho’ huhna tawh note’ lametna a khan semsem theih nadingin, lametna a hong pia thei Pasian in, amah na upna uh hangin lungdamna le nopsakna tawh note hong kidimsak tahen.” Romans 15: 13.\nJesuh in Pa Pasian kiang ciah ding thu a nungzuite hilh hi. Amah a pai khiat khit ciangin Kha Siangtho hong pai ding hi, ci-in kamciam hi. “Ahi zongin keima tangin a hong sawl ding Huhpa Kha Siangtho a hong tun ciangin note tungah thu khempeuh hong hilh ding a, note tungah ka hong gensa thu khempeuh zong hong phawksakkik ding hi” ci-in genkhol hi (John 14: 26).\nJesuh in Kha Siangtho pen “paracletos” ci-in pulaak a, “Huhpa,” “ Hehneppa” eite a adingin “ Palai” ci-in hong hilh hi. Tua banah Kha Siangtho in mawhna thu, thuman thu le thukhenna thu hong laktel ding hi, ci-in hong hilh hi (John 16:8).\nTu kaal sung thusin ding thu in: Kha Siangtho’ nasep thunihte – hotkhiatna ah lungmuanna le vangliatna tawh kidim lametna in Khrih nungzui hong suaksak hi, cih thu ahi hi.\nI MAWHNA KIPHAWK\nJohn 16: 8, 9 sim in. Kha Siangtho in i nunna ah bang sem hiam? Bang hangin tua nasep in thupi hiam? ___________________________________________________________\nJesuh in Kha Siangtho a pulaakna ah ‘paraclete’ cih kammal zang hi. A khiatna in ‘huhpa’ ‘hehneppa’ ‘palaai’ cihna hi. Kha Siangtho in mawhna hong theisak hi. Ahi zongin hong mawhsak, thu hong khen lo hi. Mawhsak dingin Jesuh in Kha Siangtho a sawl hi lo hi. Ahi zongin hehpihna kitangsaplam hong theisak dingin hong sawl hi. Hong hehnempa in hong huhpa hi. Thu-um Khristian tampi in mi huh ding sangin mite mawhna pulaak nuam kisa zaw hi. Jesuh in mite mawhna a pulaak dingin ei hong sawl lo hi. Ei mahmah zong mawhna tawh kidim i hih manin mite mawhna pulaak ding hi lo hi.\nRomans 2: 1; Matt. 7: 3 sim in. Bang hong hilh uh hiam?\nEite in Ama teci i hi hi. Mawh zong, mawh kawk dingin a hong sap i hi kei hi. A vanglian hotkhiatna teci dingin a hong sap i hi hi. Mi khat ii mawhna pulaakin, a kisik sak ding i hi kei hi. Hih in Kha Siangtho’ nasep hi. Hehnempa in bang in mawhna hi, cih hong theisak hi (John 16: 8). Jesuh tungah a ki-ap lo mi in mawhna, mawhna a siatzia theithei lo hi.\nKha Siangtho in mawhna kici khempeuh hong pholaak ding hi, cihna hi lo hi. Khrih uplohna in mawhna khempeuh kipatna hi. Kha Siangtho in Khrih hong umsak hi (John 16:9). Pasian tawh kigamlatna, Ama kiang panin taikhiatna, a hong hotkhiatna nialna cihte in gamtat zia le tong hoihlohna, ginatlohna cihte sangin siahuai zaw hi.\nSiatna khempeuh bulpi in mawhna le maizumna pan hong honkhia Jesuh uplohna hi. Jesuh uplohna in ei le ei kiliatsakna hi-in, Pasian’ kammal um lo dinmun hong tun ding hi. Kha Siangtho bek in mihing lungsim kongkhak hong thei hi. Tua in kisikna lampi hi. Eite tangin a hong si Jesuh bek in hong hon hi.\nEIT KISAP DIKNA\nKha Siangtho in mawhna thu hong lak banah dikna thu zong hong hilh hi (John 16:8). Mawhna a thei lo mi in dikna thu zong thei lo ding hi. Nihvei a suak lo mi in a kimu thei gamtatna tawh lungkim hi. Tua bang mi in Pasian’dikna sangin ama dikna thupi sa zaw hi. Amau gamtatna, thukham zuihna tawh dikna ngah dingin kilamen uh hi. Ahi zongin gamtatna, thukham zuihna in Pasian mai-ah hong diksak thei lo hi.\nMihing gamtat hoihna, dikna khempeuh puansia tawh kibang hi (Isa. 64: 6). Mihing hoihna, dikna khempeuh in siatna tawh kidim hi. Ahi zongin Jesuh’ dikna in eite aa dingin kicing hi. Khrih’ dikna in thukham hong kalh khempeuh kicingsak hi. Jesuh’ dikna bek mah Pasian in santhamcingsa hi. Khrih sungah upna tawh tua dikna i ngah hi.\nRomans 5: 10; Heb. 4: 15, 16 sim in. Koi bangin eite’ dikna in vantung Pa Pasian mai-ah Khrih’ tatkhiat nasep tawh kizom hiam?\nJesuh in ama nunzia tawh Thukham’ kalh dikna kicingsak hi. Amah eite tangin hong si hi. Amah a thatte in a nial uh hangin vantung Pa Pasian in Amah na sang hi. Pa Pasian in Jesuh’ nunzia le a sepna Khrih a thawhkiksakna tawh pulaak hi. Tu-in Jesuh in eite’ palaai sem dingin nungta hi (Heb. 4: 15, 16). A hong kihotkhiatna dingin a kisam dikna eite in nei lo i hih manin eite tangin a hong sihna siksanin Ama dikna hong pia hi. Tua hi-in eite in nuntak tawntung ngah i hi hi. Tua hi-in eite i nungta ding hi. Bang hang hiam cihleh i sungah Amah hong nungta hi. “Tuhuna ka nuntakna zia pen kei hang hi nawn loin ka sungah a hong om Khrih hang ahi hi. Tua hi a, keimah hong itin, keima a’dingin a nuntakna a hong pia Pasian’ Tapa ka muanna tawh tu laitakin a nungta ka hi hi” (Gal. 2: 20). I sungah Khrih hong om ciangin Kha Siangtho tawh a nungta i hi hi (Rom. 8:\n4); Kha Siangtho vangliatna tawh nunna thak tawh a nungta i hi hi (Gal. 3: 2 -5; 5: 16, 18 tawh enkak in) Pa Pasian tawh mangkhawm dingin Jesuh a lato Kha Siangtho’ vangliatna in eite tawh hong omkhawm hi. Nungzuite in Kha Siangtho vangliatna tawh kidim uh a, Khrih nun bangin nungta uh hi.\nGamtatna tawh dikna ngah ding na hanciam ciangin siatna tawh nungta na hihlam na kiphawk kha ngei hiam? Khrih’ dikna na kitangsapzia hong phawksak hiam?\nMAWH THUKHEN OM HI CIH UPNA\nJohn 16: 8, 11 sim in. Jesuh in bang thukhen pulaak hiam? Bang hangin hih thukhen in lungdamna hi thei hiam?\nKha Siangtho in mawhna thukhenna thu hong theisak hi. Mi tampi in thukhenna tawh kisai telkhial uh hi. Hih thuman panin mi tampi in lampial uh hi. Mawhna le dikna thu kikupnate ah Khrih thu-um mi tampi in lau-na tawh mawhna kisik ding bulphuh uh hi. Lau-na tawh thu upna in Pasian deihna tawh kituak lo hi. Kihtakhuai thukhenna in hong ngak gige den hi, cih thu in mite patau-sak den hi. Ahi zongin Jesuh in thukhenna thu a gen ciangin tua bang hi lo hi (John 16: 11). A hong pai ding a lauhuai thukhenna a gen hi lo-in, Calvary tungah Satan in thukhen thuak khin ahih manin lungdamhuai thu a pulaak hi zaw hi. Tu-in Satan in tua thukhenna ngak hi. Thukhenna om ding hi. Tu-in ahih leh Satan in tua thukhenna nuai-ah nungta hi (John 12: 31).\n1Pet. 5: 8, 9 sim in. Koi bangin Peter in Satan pulaak hiam? Koi bangin Satan nial ding i hiam?\nSatan in hun tawmno a neihlam phawk hi. Tu-in a nuntak lai hangin Satan in Calvary ah a guallelh thei hi.Tua hangin heh mahmah hi. Mi a ngah zawh zahzah ngah dingin nasem hi. Ahi zongin Satan in guallel khin hi. Jesuh in gualzo khin hi. Jesuh’ sisan in mawhna sung pan hong suakta sak hi.\nLeitung Galpi Nih lai-in Nazi galkapte in France zogawp uh a, June 6, 1944 kumin Hitler in gal lel hi.D-Day le VE-Day kikal kha 11 sung nasia takpi kido-na hangin mi tampi in sihlawh hi. May 8, 1945 ciangin Europe ah gal bei hi. Gal zawh nadingin nuntakna tampi bei hi. Satan in a guallelhlam phawk hi. Ahi zongin tu dongin Pasian mite do teitei, a hihtheih zah sit lo-in thu-um mite susia hi. Pilvang, kigingsa-in om ding kisam hi. Lunghimawhna khempeuh Jesuh ap in. Aman hong lunghimawh tawntung hi (1Pet. 5: 7, 8)\nBang hangin thukhenna in lungdamna thu hi thei hiam? Thukhenna ah kua in hong lungmuangsak hiam? Koi bangin thukhenna in lauhuai thu hi lo-in lungdamna thu hi, ci-in pulaak ding na hiam?\nHOTKHIATNA HANGIN LUNGMUANNA\n1John 5: 12, 13; Rom. 8: 15- 17; 2Kor. 5:5 sim in. Honpa-in Khrih i sang a kipan bang hangin nuntak tawntungna sungah khamuanna nei thei i hiam? Bang siksan i hiam?\nKha Siangtho in Jesuh kiang eite hong tunpih hi. Ei tangin hong si hi. Tua hangin Pasian tawh kizop thei i hi hi. Jesuh hong piak mawhmaina in Pasian’ tate dingin nunna thak hong neisak hi. Tu-in mawhnei eite in Pasian’ galte i hi nawn kei hi (Rom. 5: 10). Bang hang hiam cihleh eite in Kha Siangtho tawh i nungta hi (Rom. 8: 4). Kha Siangtho tawh kipawl thute i ngaihsun hi( Rom. 8: 5). Kha Siangtho lo-in Pasian’ta i suak thei kei hi; Ama tawh i kipawl thei kei ding hi ( Rom. 8:9). Ahi zongin tu-in Pasian’tate i hihlam i sunga hong teng Kha Siangtho in teci hi. Kha Siangtho in Jesuh tawh a kipawl mi i hihlam, Pa Pasian le Jesuh Khrih gamh luah dingte i hihlam zong pulaak hi (Rom. 8: 17).\nSihna pan Jesuh a thosak vangliatna i sungah hong om hi. Mawhna ah hong si sakin, upna thu ah hong hing kiksak hi (Rom. 8: 10). Tua banah i lungtang hong ciampteh hi; Pasian’ ta i hihlam hong lungmuangsak hi. Kha Siangtho in Pasian tawh kipawl ihihna hong ciamteh hi. Kha Siangtho in hong ciamteh hi. I ngah ding gamh hong ciam khin hi (Eph. 1: 13, 14).Thu-um mi khempeuh in tua gamh luah ding hi (John 5: 12, 13).\nEph. 1: 13, 14 sim in. Kha Siangtho in ciamteh cih in bang hi ding hiam? __________________________________________________________ ________________________________________________________________\nKhrih a sang mi in khat vei a suakkik mi, Kha Siangtho’ suahsak mi ahi hi (John 3: 3, 5). Hotkhiatna ngah kitelcianna nei-in, Pasian tapa ahih manin a lungdam mi in Kha Siangtho ciamtehna ngah ahi hi. Kha Siangtho in Khrih tawh i kipawllam hong theisak hi. “Kha Siangtho a nei lo mi Khrih tawh kipawl lo mi ahi hi” ( Rom. 8: 9). Pasian in eite Pa hi; eite in Ama tate i hi hi. Jesuh a hong pai ciangin a nungta tawntung dingin nunna hong pia ding hi, ci-in Kha Siangtho in hong ciamkhin hi (1Kor. 15: 51 – 54). Hih in upna thuman hi. Hih thu hangin lungmuanna na nei lo mi in Khrih teci hoih hi thei lo hi.\n“Hang san in. Upna, lametna pulaak in. Na hihna khempeuh ah khuavak tangsak in. Topa in na mai-ah kuamah in a khaktan zawh loh ding lampi hong honsak hi, cih phawk in. Topa muangin na ki-ap leh Topa in siatna hong dalsak ding hi. Tuihual bangin siatna in hong neh ciangin Kha Siangtho in nangma lamah om in na do zo ding hi.” Ellen G. White, The Advent Review and Sabbath Herald, April 16, 1889.\nKHA SIANGTHO LE LAMETNA\nRomans 5: 4, 5; 15: 13; 1Kor. 13: 13 sim in. Koi bangin itna le lametna in kizopna nei hiam? Koi bangin Kha Siangtho in itna le lametna hong neisak hiam?\nKha Siangtho in i sungah Pasian’ hong itna hong guan hi. Kha Siangtho in Pasian tawh hong kizopna hong bawlsak hi. Pasian’ itna hong neisak hi. A kikhel ngei lo Pasian’ hong itna le a kip tawntung a hong itna in i lametna bulpi hi. Itna om kei leh lametna zong om lo hi. Itna bek in lametna hong neisak hi. Bang hang hiam cihleh Pasian’ hong itna le a cihtakna, a thumanna in a tonkhawm hi-a, Ama omna mun ah a om dingin Jesuh in eite hong la dingin hong pai kik ding hi, ci-in lametna i nei hi.\nLate 31: 24 sim in. Lametna in bang hong huzaap hiam?\nLametna in hong lawpsak hi; Lametna hatsak hi. Lametna in hong lungdamsak, la hong sa-sak hi. Lametna in nuntakna ah kisam mahmah hi. Lametna nei kei lehang nuntakna in bang ngimna nei ding hiam?\nLametna le na khempeuh a hoihin muhtheihna kibang lo hi. Thu hoih a ngaihsun mi in na khempeuh - khua hun, sum zonna, sangkahna, cihte hong hoih ding hi, ci-in ngaihsun hi. Lametna na khempeuh a hoihin hong piang ding hi, ci-in upmawh mawk hi lo hi. Lametn in Pasian’ thumanna, Ama kamciamte siksanin lametna a hi hi. Lametna in Pasian in a gen bangin tangtungsak ding hi, ci-in um hi. Bang hang hiam cihleh Amah in thuman hi, thutak hi. Pasian in muantak cing ahihzia pulaak khin hi. Pasian in cikmah in lunghianna nei lo hi.\nJesuh a hong sihna in eite lametna bulpi ahi hi. Singlamteh in Pasian’ hong itna thutak hi, ci-in hong lak hi. I mawhna hangin Jesuh in singlamteh tungah sihna a hong thuakna thu in na khempeuh in Pasian in kua hi, cih theih nading a hong lakkhia hi. Pasian mai-ah gentham mihing in Pasian sungah lametna a nei thei i suak hi.\nKoi bangin Khrih hong pai kik ding hi, ci-in i lametna in kamciam pelh lo Pasian’ thuman tungah kinga hiam? Koi bangin na nunzia in lungkiatna sangin lametna pulaak hiam?\nNGAIHSUTBEH DING: Ellen G. White, Ye Shall Receive Power.\nKha Siangtho’ nasep a tomin gen lehang Kha Siangtho in mihingte a hong kitatkhiatna dingin Pa, Tapa tawh nasem khawm hi. Kha Siangtho in hong khanglo sak hi. I mawhna hong musak hi; a mangthang i hihlam hong phawksak hi; kikhel ding hong lunggulhsak hi; Khrih kiang hong paipih hi. Hotkhiatna sungah hong lungmuangsak hi. Bang hang hiam cihleh a tawntungin Khrih tawh hong omkhawmsakin, a hong tatkhiatna dingin Jesuh sep khempeuh hong phawksak hi. Jesuh nunzia hong neisak hi. Pasian tungah hong citaksak hi. Pasian’ deih bangin hong nungta sak hi. Pasian nasepna sungah hong kihelsak hi. Pasian’ kammal hong phawksakin lauhuaina pan hong dal hi. Nunzia, upna Lai Siangtho tawh sittel ding kisam hi. Kha Siangtho in hong makaih lo hi leh, koi dinmun ah na om diam? Kha Siangtho kihel lo-in nasep theih a om diam? Kha Siangtho lo-in i nunzia in hehpihhuai, mangthang ding hi; Pasian min daisak i hi ding hi. Kha Siangtho hong paisak Jesuh tungah a lungdam tawntung dingte i hi hi. “Pasian a mite tungah a hong piak a manpha vantung pan a piak letsong khempeuh lak pan Kha Siangtho sangin a manpha zaw letsong om lo hi.”\n1. Mawhna, dikna i cih in bang hiam? Lai Siangtho in Pasian’ kammal hi, ci-in a um Khristiante in bang hangin mawhna le dikna muhzia kibang lo hiam? Mawhna le dikna bang kilamdang hiam? Koi bangin Lai Siangtho in mawhna le dikna hong hilh hiam?\n2. Kha Siangtho manpha nasakna thu na lawmte theisak in. Bang hangin tua thu in thupi hiam? Koi bangin na nunzia hong khel hiam?\n3. Jesuh sungah na neih lametna kikum un. Bang siksanin lamet nei i hiam? Mi khat in na lametna hong dong hi leh, bang na pulaak diam? (1Pet. 3: 15). Bang hang? Koi bangin na lamet pulaak thei ding na hiam?\n4. Tu kaal sung thusin in hotkhiatna thu ah lungmuanna tawh kisai i sin hi. Hotkhiatna sungah khamuanna i cih in bang hiam? I lungmuan leh bang hangin lungmuan thei i hiam? Bang siksan in khamuang thei i hiam? Upmawh thu le khamuanna thu bang kilamdang hiam?


url: =Ahi ziau teng hizaw ~ Evan. Suangh Dal :: ZOMI DAILY\nposted on 14 May 2020 at 10:38 am UTC+9:30 Lomkholna: Biakna, News, SuanghDal\n“America gam ah Sunday ni zingsang pen kaal khat sungah milim biate a kisut pen Ni hi ta hi. Banghang hiam cihleh mihingte in a maan Pasian Khat bia nawn lo uh hi” – Paul Washer. Tua pen American daan (American Christianity) hita hi.\nA cih mah bangin Sunday ni-a biakpiakna cih pen mihing kilaitat thu le la sutsut Ni ding hi loin Pasian’ thu, Lungdamnathu bek i sut ding Ni ahi hi. Mihingte in a beh laplap tua Ciin le Zuih te i thupit sak zawk teh milim biakna (idolatry) hita hi.\nCiin le Zuih:\nTopa’ Ni tua Sunday ni pen mihing kilaitat nadingin nite khate tawh tuhkhia-a tuate thupi sa ngiat-in i ciin bel i zuih bel ihih sakna pen Ciin le Zuih (Ritualism) kici hi. Gentehna Anpham piak khiatna khawng, anpham pham-a i pham leh bek thupha om, nulepa khawng nute ni it, pate ni it-a it sese khawng, Sunday ni khawng U Naw Sunday, Judson Sunday, mother day, father day and so on and on., cih banga mihing’ behlap thute tawh thupit sak sese na khawng ciin le Zuih thupit sakna ahi hi.\nAmerica Christian daan zong hih daante vive tawh kidim ta ahih manin Nipi zingsim pen milim biate a kisut pen Ni suak ta hi, Zomi Christian te aw.\nTua bangin Nipi sim phial dungdung dangdang sa, lam tawn, diang, ahih keileh la dawng limci khol lo khat khitang khin bang-a music bulompi tawh khin kikkik, sa kikkik (repeat), lumlet suk lumlet to thapai, khawl thei mahmah lo, man thei mahmah lo, hanthotna (sermon) ci lehang lah thupha vai bekbek kisuah-in tulai daan cih peuh, leitung khantohna vai, gualnopna vai, ciamnuihna daan, cihtheih nopsak, hau zo damzo, (materialism, popularity and prosperity gospel) nam daan bekbek hi sawn sawn lai-in upna bulpite pan-a hong pial sak ding, mihingte ki-enna, hauhnopna, kidem nopna, liat nopna, minthan nopna khawng a piangsak a khangsak zawsop ding lam peuh hi zawsop ta-a, gupna khawng upna tawh hi loin eimau thalawh a kisa sak ding lam bekbek suah semsem ta uhi.\nTua ahih manin hih COVID-19 Lockdown hun sungah ih kiphawk ding thu-in na kikhop khop uh hangin Topa Ni suah nawn mahmah kei uh cin kilamdang kei, tawmvei lockdown kikhop khaktan hun sungin hong kihei-in hong ngaihsun phakik dih un cihna ahi hi.\nA cih mah bangin Sunday tua Topa thawhkik Ni-a biakpiakna pen thupi na sak zawk pipi ahi tua ciin le zuih (ritualism) daan teng le mihing’ kilaitat hun geelna (human programe) pipite na hi khol loin tua na inn a na kikhop bang teng khawng peuh hi ziau zawsop hi. Sunday Worship i cihcih pen a hi pipi teng na hi lo zawsopin ahi ziau teng mah na hi gige den zaw hi.\nAmerica daan pen ahi pipi (Program tuamtuam/ item tuamtuam) teng thupi sak hi-a ahi zongin biakpiakna ah Nungzuipite daan (Apostolic pattern of Worship) mah na hi ziau zaw hi. Ahi pipi tengin i tual sungah khankhialhna piangsak-a ahi ziau (Preaching the Word, singing Hymn and Prayer) tengin khanlawhna maan piang sak zaw hi. Ahi pipi na sak teng hi kei. Ahi ziau teng hizaw, Evan. Suangh Dal\nLai Siangtho sang na kah sawmleh University pipi ci tuan kha ken\n“I khangnote lungtang ah Lai Siangtho suang tunga gelh bangin gelh ding le phatakin hilhcian zawhna i neih kei ding leh i University sangte pen Hell tun nading kong (gate) pi peuh hong suah toh toh zawksop ding ka lung himawh hi. Lai Siangtho tungnung bel-a a kikoih lohna mun ah na naupangte na koih loh ding ngaihsut kong pia hi. Pasian’ kammal tatsat lo-a a kihilh lohna sang (University) le kipawlna peuhmah kisia ding hi.”\nKisia ding cihteh a sang (university) pi pen kisia cip pah ding cihna hi loin, khangnote tua bang Christian University pipi ci-in kikhang to sak, ki standard sang sak, ki leitung level sak mahmah-in a kipak mahmah laitak tua bang Christian sang (University) te ah LST kihilhna percentage tawm to semsemin hilhsun leh zong LST lel tak a ci sak ding lam ah kihilh lai uh ahih manin khangnote a upna uh, a upsa uh, a Christian nuntakzia uh Pasian a muanna uh kisia ding a ci ahi hi.\nA cih mah bangin tuhun teh Christian theology College te pen a sen sang to theithei kidemin University dongah tun nading ci uh-a, kei bang zong tua pen a tangzai dinga gel semsem Pasian tawh kigam la semsem hi ci-in mu lel mah ing. (အမြင်ကျယ်လေလေ ဝေးလေလေ။) Banghang hiam cih leh University ahih nak leh Lai Siangtho muhna bek maan kei cih lamah tun hamtang hi. A University mahmah a muhmawh huai hi pah lo napi, Christian khangnote Upna guipite pan lam a pialsak pelmawh ding ahihna pen i kipak pih bang khol lo zaw kha ding, cihna hi.\nPrevious: ZBC ma kum tulval lai-in ‘Zomi’ cih laimal omzo ~ Dr. Dongno\nNext: Corona Virus, China leh USA (Galpi Thumna kipat sawm)\nGalpi thumna piang ding cih pen upmawh thu hipian zaw inteh..\nhun tawpni ciang cih khat tel genna om zaw dan hi lo maw leh,\nduhup huai ham na hangah mihing te bel kisia semsem mah hi.